L-AFFARIJIET BARRANIN U EWROPEJ

(Rapport Uffiċjali u Rivedut)

L-GĦAXAR PARLAMENT

Laqgħa Nru. 121

It-Tnejn, 21 ta' Jannar 2008

Stampat fl-Uffiċċju ta' l-Iskrivan

Prezz Lm1

L-GĦAXAR PARLAMENT

L-AFFARIJIET BARRANIN U EWROPEJ

Laqgħa Nru. 121

It-Tnejn, 21 ta' Jannar 2008

Il-Kumitat iltaqa' fil-Palazz, il-Belt Valletta fis-6.35 p.m.

Il-Minuti tal-Laqgħa Nru. 120 li saret fid-19 ta' Novembru 2007, ġew konfermati.

THE CHAIRMAN (Onor. Jason Azzopardi): Ġejt mitlub minn xi rappreżentanti tal-media fosthom l-istazzjoni nazzjonali t-TVM u anke, jekk m'iniex sejjer żball, in-NET TV sabiex ikopru permezz ta' camera l-ewwel ftit minuti ta' din il-laqgħa.

Il-permess ingħata.

Preżentazzjoni ta' karti

THE CHAIRMAN: Fuq talba ta' l-iSpeaker qiegħed nippreżenta fuq il-Mejda tal-Kamra press releases dwar il-Kosovo u t-trattat dwar l-armi konvenzjonali fl-Ewropa u wkoll 51 riżoluzzjoni u rapport tal-Parlament Ewropew.

Kopja ta' Stqarrija għall-Istampa Nru 3 datata l-21 ta' Diċembru 2007 dwar il-Kosovo maħruġa mill-Ministeru għall-Affarijiet Barranin tal-Federazzjoni Russa;

Kopja ta' Stqarrija għall-Istampa Nru 4 datata l-21 ta' Diċembru 2007 dwar it-Trattat għall-Forzi Armati Konvenzjonali fl-Ewropa maħruġa mill-Ministeru għall-Affarijiet Barranin tal-Federazzjoni Russa;

Kopja ta' Stqarrija għall-Istampa datata t-12 ta' Diċembru 2007 dwar il-kwestjoni tas-Sahara tal-Punent maħruġa mill-Parlament tal-Marokk; u

51 riżoluzzjoni u rapport tal-Parlament Ewropew:

Riżoluzzjoni tal-Parlament Ewropew tal-25 ta' Ottubru 2007 dwar is-sitwazzjoni tar-relazzjonijiet bejn l-UE u l-Afrika (2007/2002(INI)) P6_TA-PROV(2007)0483 - adottata fil-25 ta' Ottubru 2007;

Riżoluzzjoni tal-Parlament Ewropew tal-25 ta' Ottubru 2007 dwar l-Iran P6_TA-PROV(2007)0488 - adottata fil-25 ta' Ottubru 2007;

Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tal-Ftehim bejn il-Komunità Ewropea u r-Repubbika ta" l-Albanija dwar il-faċilitazzjoni tal-ħruġ ta" viżi għal żjajjar qosra (COM(2007)0413 – C6-0293/2007 – 2007/0148(CNS)) P6_TA-PROV(2007)0455 - adottata fl-24 ta' Ottubru 2007;

Riżoluzzjoni tal-Parlament Ewropew tat-24 ta' Ottubru 2007 dwar Strateġija Tematika dwar l-Użu Sostenibbli tal-Pestiċidi (2007/2006(INI)) P6_TA-PROV(2007)0467- adottata fl-24 ta' Ottubru 2007;

Rakkomandazzjoni tal-Parlament Ewropew lill-Kunsill tal-25 ta' Ottubru 2007 dwar ir-relazzjonijiet bejn l-Unjoni Ewropea u s-Serbja (2007/2126(INI)) P6_TA-PROV(2007)0482 - adottata fil-25 ta' Ottubru 2007;

Riżoluzzjoni tal-Parlament Ewropew tal-25 ta' Ottubru 2007 dwar abbozz ta" deċiżjoni tal-Kummissjoni li tistabbilixxi miżura Speċjali 2007 għall-Iraq P6_TA-PROV(2007)0481 - adottata fil-25 ta' Ottubru 2007;

Riżoluzzjoni tal-Parlament Ewropew tal-25 ta' Ottubru 2007 dwar il-produzzjoni ta' l-opju għal skopijiet mediċi fl-Afganistan (2007/2125(INI)) P6_TA-PROV(2007)0485 - adottata fil-25 ta' Ottubru 2007;

Riżoluzzjoni tal-Parlament Ewropew tal-25 ta' Ottubru 2007 dwar "Lejn trattat dinji għall-projbizzjoni tal-munizzjon kollu tat-tip cluster" P6_TA-PROV(2007)0484 - adottata fil-25 ta' Ottubru 2007;

Riżoluzzjoni tal-Parlament Ewropew ta' l-24 ta' Ottubru 2007 dwar l-Istrateġija Komunitarja sabiex jitnaqqsu l-emissjonijiet tas-CO 2 minn karozzi tal-passiġġieri u vetturi kummerċjali ħfief (2007/2119(INI)) P6_TA-PROV(2007)0469 - adottata fl-24 ta' Ottubru 2007;

Riżoluzzjoni tal-Parlament Ewropew tal-25 ta' Ottubru 2007 dwar is-Sudan P6_TA-PROV(2007)0490 - adottata fil-25 ta' Ottubru 2007;

Riżoluzzjoni tal-Parlament Ewropew ta' l-24 ta' Ottubru 2007 dwar ir-relazzjonijiet bejn l-UE u t-Turkija P6_TA-PROV(2007)0472 - adottata fl-24 ta' Ottubru 2007;

Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-konklużjoni tal-Ftehim bejn il-Komunità Ewropea u l-Ex-Repubblika Jugoslava tal-Maċedonja dwar il-faċilitazzjoni tal-ħruġ ta' viżi għal żjajjar qosra (COM(2007)0421 – C6-0294/2007 – 2007/0159(CNS)) P6_TA-PROV(2007)0454 - adottata fl-24 ta' Ottubru 2007;

Riżoluzzjoni leġiżlattiva tal-Parlament Ewropew ta' l-25 ta' Ottubru 2007 dwar il-proposta emendata għal regolament tal-Kunsill li jirrigwarda l-konklużjoni tal-Ftehim tas-Sħubija dwar is-Sajd bejn il-Komunità Ewropea u r-Repubblika tal-Madagaskar (COM(2007)0428 – C6-0064/2007 – 2007/0006(CNS)) P6_TA-PROV(2007)0477 - adottata fil-25 ta' Ottubru 2007;

Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tal-Ftehim bejn il-Komunità Ewropea u r-Repubbika ta' Montenegro dwar il-faċilitazzjoni tal-ħruġ ta' viżi għal żjajjar qosra (COM(2007)0426 – C6-0297/2007 – 2007/0149(CNS)) P6_TA-PROV(2007)0452 - adottata fl-24 ta' Ottubru 2007;

Riżoluzzjoni tal-Parlament Ewropew tal-25 ta' Ottubru 2007 dwar ir-rapport annwali li jikkonċerna l-attivitajiet ta' l-Ombudsman Ewropew fis-sena 2006 (2007/2131(INI)) P6_TA-PROV(2007)0487 - adottata fil-25 ta' Ottubru 2007;

Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tal-Ftehim bejn il-Komunità Ewropea u r-Repubblika tal-Montenegro dwar ir-riammissjoni (COM(2007)0431 – C6-0301/2007 – 2007/0146(CNS)) P6_TA-PROV(2007)0451 - adottata fl-24 ta' Ottubru 2007;

Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni ta' Ftehim bejn il-Komunità Ewropea u l-Ex Repubblika Jugoslava tal-Maċedonja dwar ir-riammissjoni (COM(2007)0432 – C6-0300/2007 – 2007/0147(CNS)) P6_TA-PROV(2007)0453 - adottata fl-24 ta' Ottubru 2007;

Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill fuq l-aċċettazzjoni, f'isem il-Komunità Ewropea, tal-Protokoll li jemenda l-Ftehim TRIPS, magħmul f'Ġinevra fis-6 ta' Diċembru 2005 (8934/2006 – C6-0359/2006 – 2006/0060(AVC)) P6_TA-PROV(2007)0459 - adottata fl-24 ta' Ottubru 2007;

Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tal-Ftehim bejn il-Komunità Ewropea u r-Repubbika tas-Serbja dwar il-faċilitazzjoni tal-ħruġ ta' viżi għal żjajjar qosra (COM(2007)0422 – C6-0295/2007 – 2007/0144(CNS)) P6_TA-PROV(2007)0450 - adottata fl-24 ta' Ottubru 2007;

Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tal-Ftehim bejn il-Komunità Ewropea u r-Repubbika tas-Serbja dwar ir-riammissjoni (COM(2007)0438 – C6-0298/2007 – 2007/0153(CNS)) P6_TA-PROV(2007)0449 - adottata fl-24 ta' Ottubru 2007;

Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tal-Ftehim bejn il-Komunità Ewropea u l-Bożnija u Ħerzegovina dwar il-faċilitazzjoni tal-ħruġ ta' viżi għal żjajjar qosra (COM(2007)0423 – C6-0296/2007 – 2007/0140(CNS)) P6_TA-PROV(2007)0448 - adottata fl-24 ta' Ottubru 2007;

Riżoluzzjoni leġiżlattiva tal-Parlament Ewropew tat-23 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tat-Tieni Protokoll Addizzjonali għall-Ftehim li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika taċ-Ċilì, min-naħa l-oħra, sabiex titqies l-adeżjoni tar-Repubblika tal-Bulgarija u tar-Rumanija ma' l-Unjoni Ewropea (12550/2007 – C6-0325/2007 – 2007/0083(AVC)) P6_TA-PROV(2007)0436 - adottata fl-24 ta' Ottubru 2007;

Riżoluzzjoni leġiżlattiva tal-Parlament Ewropew ta' l-25 ta' Ottubru 2007 dwar il-proposta għal regolament tal-Kunsill li jirrigwarda l-konklużjoni tal-Ftehim tas-Sħubija dwar is-Sajd bejn il-Komunità Ewropea u r-Repubblika tal-Możambik (COM(2007)0472 – C6-0284/2007 – 2007/0170(CNS)) P6_TA-PROV(2007)0478 - adottata fil-25 ta' Ottubru 2007;

Riżoluzzjoni leġiżlattiva tal-Parlament Ewropew tat-23 ta' Ottubru 2007 dwar il-proposta għal deċiżjoni tal-Kunsill u tal-Kummissjoni dwar il-firma f'isem il-Komunità Ewropea u l-Komunità Ewropea għall-Enerġija Atomika tal-Ftehim ta' Koperazzjoni Xjentifika uTeknoloġika bejn il-Komunitajiet Ewropej fuq naħa u l-Konfederazzjoni Svizzera fuq l-oħra (COM(2007)0305 – C6-0227/2007 – 2007/0106(CNS)) P6_TA-PROV(2007)0437 - adottata fit-23 ta' Ottubru 2007;

Riżoluzzjoni leġiżlattiva tal-Parlament Ewropew tat-23 ta' Ottubru 2007 dwar il-proposta għal deċiżjoni tal-Kunsill dwar l-approvazzjoni, f'isem il-Komunità Ewropea, ta' l-ewwel u tat-tieni emenda għall-Konvenzjoni ta' Espoo ta' l-UN/ECE dwar l-Evalwazzjoni ta' l-Impatt Ambjentali fil-	Kuntest Transkonfinali (COM(2007)0470 – C6-0291/2007– 2007/0169(CNS)) P6_TA-PROV(2007)0440 - adottata fit-23 ta' Ottubru 2007;

Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tal-Ftehim bejn il-Komunità Ewropea u l-Bożnja u Ħerzegovina dwar ir-riammissjoni (COM(2007)0425 – C6-0299/2007 – 2007/0142(CNS)) P6_TA-PROV(2007)0447 - adottata fl-24 ta' Ottubru 2007;

Dikjarazzjoni tal-Parlament Ewropew dwar id-"dis" kriminazzjoni u l-esklużjoni soċjali tat-tfal "dis" P6_TA-PROV(2007)0506 - adottata fit-13 ta' Novembru 2007;

Riżoluzzjoni leġiżlattiva tal-Parlament Ewropew tat-13 ta' Novembru 2007 dwar il-proposta għal deċiżjoni tal-Kunsill dwar il-konklużjoni tal-ftehim dwar il-parteċipazzjoni tar-Repubblika tal-Bulgarija u r-Rumanija fiż-Żona Ekonomika Ewropea u f'erba' ftehimiet relatati (12641/2007 – C6-0350/2007 – 2007/0115(AVC)) P6_TA-PROV(2007)0492 - adottata fit-13 ta' Novembru 2007;

Riżoluzzjoni leġiżlattiva tal-Parlament Ewropew tat-13 ta' Novembru 2007 dwar il-proposta għal deċiżjoni tal-Kunsill dwar il-konklużjoni tal-Ftehim bejn il-Komunità Ewropea u l-Ukraina dwar l-iffaċilitar tal-ħruġ ta' viżi għal żjarat qosra (COM(2007)0190 – C6-0187/2007 – 2007/0069(CNS)) P6_TA-PROV(2007)0493 - adottata fit-13 ta' Novembru 2007;

Riżoluzzjoni leġiżlattiva tal-Parlament Ewropew tat-13 ta' Novembru 2007 dwar il-proposta għal deċiżjoni tal-Kunsill dwar il-konklużjoni ta' ftehim bejn il-Komunità Ewropea u l-Ukraina dwar ir-riammissjoni (COM(2007)0197 – C6-0188/2007 – 2007/0071(CNS)) P6_TA-PROV(2007)0494 - adottata fit-13 ta' Novembru 2007;

Riżoluzzjoni leġiżlattiva tal-Parlament Ewropew tat-13 ta' Novembru 2007 dwar il-proposta għal deċiżjoni tal-Kunsill dwar il-konklużjoni ta' Ftehim bejn il-Komunità Ewropea u r-Republika tal-Moldova dwar l-iffaċilitar tal-ħruġ ta" viżi għal żjarat qosra (COM(2007)0488 – C6-0339/2007 – 2007/0175(CNS)) P6_TA-PROV(2007)0495 - adottata fit-13 ta' Novembru 2007;

Riżoluzzjoni leġiżlattiva tal-Parlament Ewropew tat-13 ta' Novembru 2007 dwar il-proposta għal deċiżjoni tal-Kunsill dwar il-konklużjoni tal-Ftehim bejn il-Komunità Ewropea u r-Repubblika tal-Moldova dwar ir-rijammissjoni ta' persuni li jirresjedu mingħajr awtorizzazzjoni (COM(2007)0504 – C6-0340/2007 – 2007/0182(CNS)) P6_TA-PROV(2007)0496 - adottata fit-13 ta' Novembru 2007;

Riżoluzzjoni tal-Parlament Ewropew tat-13 ta' Novembru 2007 dwar l-interoperabilità tas-servizzi tat-televiżjoni diġitali interattiva (2007/2152(INI)) P6_TA-PROV(2007)0497 - adottata fit-13 ta' Novembru 2007;

Riżoluzzjoni tal-Parlament Ewropew tat-13 ta' Novembru 2007 dwar l-irwol ta' l-isport fl-edukazzjoni (2007/2086(INI)) P6_TA-PROV(2007)0503 - adottata fit-13 ta' Novembru 2007;

Riżoluzzjoni tal-Parlament Ewropew tat-13 ta' Novembru 2007 dwar l-Istrateġija Tematika għall-Ħarsien tal-Ħamrija (2006/2293(INI)) P6_TA-PROV(2007)0504 - adottata fit-13 ta' Novembru 2007;

Riżoluzzjoni tal-Parlament Ewropew ta' l-14 ta' Novembru 2007 dwar l-impatt reġjonali tat-terremoti (2007/2151(INI)) P6_TA-PROV(2007)0507 - adottata fl-14 ta' Novembru 2007;

Riżoluzzjoni tal-Parlament Ewropew ta' l-14 ta' Novembru 2007 dwar l-abbozz ta' Regolament tal-Kummissjoni li jemenda r-Regolament(KE) Nru 1725/2003 li jadotta ċerti standards internazzjonali tal-kontabilità bi qbil mar-Regolament (KE) Nru 1606/2002 tal-Parlament Ewropew u tal-Kunsill fir-rigward ta' l-Istandards Internazzjonali ta' Rappurtaġġ Finanzjarju (IFRS) 8 rigward informazzjoni dwar oqsma operattivi P6_TA-PROV(2007)0526 - adottata fl-14 ta' Novembru 2007;

Riżoluzzjoni tal-Parlament Ewropew ta' l-14 ta' Novembru 2007 dwar il-Laqgħa Għolja UE-Russja P6_TA-PROV(2007)0528 - adottata fl-14 ta' Novembru 2007;

Riżoluzzjoni tal-Parlament Ewropew ta' l-14 ta' Novembru 2007 dwar id-deliberazzjonijiet tal-Kumitat dwar il-Petizzjonijiet matul is-sena 2006 (2007/2132(INI)) P6_TA-PROV(2007)0529 - adottata fl-14 ta' Novembru 2007;

Riżoluzzjoni tal-Parlament Ewropew tal-15 ta' Novembru 2007 dwar l-Interess Ewropew: suċċess fl-epoka tal-globalizzazzjoni P6_TA-PROV(2007)0533 - adottata fil-15 ta' Novembru 2007;

Riżoluzzjoni tal-Parlament Ewropew tal-15 ta' Novembru 2007 dwar l-applikazzjoni tad-Direttiva 2004/38/KE dwar id-drittijiet tal-liberta' tal-moviment u tar-residenza taċ-ċittadini ta' l-Unjoni u l-membri tal-familji tagħhom fit-territorju ta' l-Istati Membri P6_TA-PROV(2007)0534 - adottata fil-15 ta' Novembru 2007;

Riżoluzzjoni tal-Parlament Ewropew tal-15 ta' Novembru 2007 dwar il-limitar tal-bidla fil-klima dinjija għal 2 gradi Celsius - it-triq lejn il-Konferenza ta' Bali dwar il-Bidla fil-Klima u lil hinn (COP 13 u COP/MOP3) P6_TA-PROV(2007)0537- adottata fil-15 ta' Novembru 2007;

Riżoluzzjoni tal-Parlament Ewropew tal-15 ta' Novembru 2007 dwar it-tisħiħ tal-Politika Ewropea tal-Viċinat (2007/2088(INI)) P6_TA-PROV(2007)0538 - adottata fil-15 ta' Novembru 2007;

Riżoluzzjoni tal-Parlament Ewropew tal-15 ta' Novembru 2007 dwar inventarju tar-realtà soċjali (2007/2104(INI)) P6_TA-PROV(2007)0541 - adottata fil-15 ta' Novembru 2007;

Riżoluzzjoni tal-Parlament Ewropew tal-15 ta' Novembru 2007 dwar ir-riżoluzzjoni tal-Parlament Ewropew dwar l-applikazzjoni sħiħa tad-dispożizzjonijiet ta' l-acquis ta' Schengen fir-Repubblika Ċeka, fir-Repubblika ta' l-Estonja, fir-Repubblika tal-Latvja, fir-Repubblika tal-Litwanja, fir-Repubblika ta' l-Ungerija, fir-Repubblika ta' Malta, fir-Repubblika tal-Polonja, fir-Repubblika tas-Slovenja u fir-Repubblika Slovakka P6_TA-PROV(2007)0535 - adottata fil-15 ta' Novembru 2007;

Riżoluzzjoni tal-Parlament Ewropew tad-29 ta' Novembru 2007 dwar is-sitwazzjoni fil-Georgia P6_TA-PROV(2007)0572 - adottata fid-29 ta' Novembru 2007;

Riżoluzzjoni tal-Parlament Ewropew tad-29 ta' Novembru 2007 dwar il-kummerċ u l-bidla fil-klima (2007/2003(INI)) P6_TA-PROV(2007)0576 - adottata fid-29 ta' Novembru 2007;

Riżoluzzjoni leġiżlattiva tal-Parlament Ewropew tad-29 ta' Novembru 2007 dwar il-proposta għal deċiżjoni tal-Kunsill rigward il-konklużjoni tal-Ftehim dwar il-kooperazzjoni xjentifika u teknoloġika bejn il-Komunità Ewropea u r-Repubblika Għarbija ta' l-Eġittu (COM(2007)0352 – C6-0247/2007 – 2007/0124(CNS)) P6_TA-PROV(2007)0548 - adottata fid-29 ta' Novembru 2007;

Riżoluzzjoni tal-Parlament Ewropew tad-29 ta' Novembru 2007 dwar Prinċipji Komuni ta' Flessigurtà (2007/2209(INI)) P6_TA-PROV(2007)0574 - adottata fid-29 ta' Novembru 2007;

Riżoluzzjoni tal-Parlament Ewropew tad-29 ta' Novembru 2007 dwar it-tiġdid tal-Politika ta' l-UE dwar it-Turiżmu: Lejn partenarjat aktar b'saħħtu għat-Turiżmu Ewropew (2006/2129 (INI)) P6_TA-PROV(2007)0575 - adottata fid-29 ta' Novembru 2007;

Riżoluzzjoni tal-Parlament Ewropew tad-29 ta' Novembru 2007 dwar l-Avvanz fl-Agrikoltura Afrikana – Proposta għall-iżvilupp agrikolu u għas-sigurtà ta' l-ikel fl-Afrika (2007/2231(INI)) P6_TA-PROV(2007)0577 - adottata fid-29 ta' Novembru 2007; u

Rapport dwar id-deliberazzjonijiet tal-Kumitat dwar il-Petizzjonijiet fis-sena parlamentari 2006 (PE390.591v02-00) – datat l-10 ta' Ottubru 2007.

IT-TĦADDIM TAL-PRINĊIPJI TAS-SUSSIDJARJETA' U PROPORZJONALITA' FIL-PROĊESS LEĠISLATTIV TA' L-UNJONI EWROPEA

THE CHAIRMAN: Ma naħsibx li għandna għalfejn intawlu żżejjed fuq it-tħaddim tal-prinċipji tas-sussidjareta` u proporzjonalita` fil-proċess leġislattiv ta' l-Unjoni Ewropea għax dan ġie diġà diskuss fi ħdan dan il-kumitat u fi ħdan il-working group.

Jien u Dr. Vella ltqajna ma' l-iSpeaker fuq dan is-suġġett u ġie diskuss fil-House Business Committee proprju ftit tal-ġranet ilu.

Però naħseb ikun għaqli, utli li l-kumitat kollu jagħmel endorsement formali tar-rapport li l-analyst tagħna qiegħda tissuġġerixxi u ngħidu jekk naqblux jew le.

Dan sabiex ikun hemm il-proċedura li jkun hemm rapporteur minn ħdan il-membri tal-kumitat, kif għandna spjegat - biex ma nidħolx fid-dettall u ma neħux ħafna ħin - sabiex ikun hemm l-għarbiel tas-sussidjarjeta` u l-proporzjonalita` ta' leġislazzjoni ta' l-Unjoni Ewropea.

Inċidentalment xi ħaġa li issa se tiskatta wkoll mit-trattat ta' riforma li se niddiskutu minn hawn u ftit ieħor.

Jien xtaqt ngħid li naqbel ma' dan ir-rapport u kulma nżid hu li din hija miżura li qegħdin nipproponu bħala waħda temporanja, bħala waħda interim għax jien nemmen li f'dan il-parlament għandu jkun hemm struttura bħalma hemm f'parlamenti oħrajn - mhux kbar biss imma anke żgħar bħal ta' Ċipru u bħal tal-Lussemburgu - struttura permanenti sabiex ikun hemm l-għarbiel u l-iskrutinju tal-proporzjonalita` u s-sussidjarjeta` tal-leġislazzjoni li issa se jkun obbligu tagħna li nagħmlu minn hawn u ftit xhur oħra.

Dak huwa l-kumment li xtaqt nagħmel fuq dak l-item.

Naf li l-Onor.

Vella xtaq jikkummenta wkoll.

GEORGE VELLA: Just for the record xtaqt li, jekk jogħġobha, is-Sedja tagħmel résumé qasir tad-deċiżjonijiet li ttieħdu fil-House Business Committee rigward is-suġġerimenti li saru u dan ir-rapport mill-analista tagħna.

THE CHAIRMAN: Kieku kelli nirrispondi għal din id-domanda naħseb neħodlok qrib is-sagħtejn, u ngħidlek għaliex.

Fil-House Business Committee kellna diskussjoni interessanti, pero` naħseb li kienet ftit long winded.

Fuq ton pożittiv irrid ngħid li ftit tal-ġranet ilu fil-House Business Committee kellna diskussjoni għall-ewwel darba fid-dettall u ġie deċiż li d-diskussjoni tkompli fuq u abbażi tal-konklużjonijiet li waslet għalihom l-analista tal-kumitat tagħna.

Irrid ngħid li kienet l-ewwel darba, Onor. Vella, li l-House Business Committee fuq talba tiegħi u tiegħek iddiskuta dan is-suġġett kemm-il darba f'dawn l-aħħar ġimgħat.

Jien tlabt li t-transcript tad-diskussjoni ta' dak il-kumitat jitqassam.

Fil-fatt dalgħodu tqassam lill-membri kollha ta' dan il-kumitat biex kulħadd ikun informat dwar dak li ġie diskuss fil-House Business Committee.

Però fil-qosor ħafna, meta wieħed jixtarr dak li ntqal isib li hemm l-intendiment bejn iż-żewġ naħat li jrid isir xi ħaġa biex nindirizzaw din l-isfida li ġejja għalina.

Forsi n-nuqqas ta' qbil hu dwar x'tip ta' struttura rridu nagħmlu.

Jien qed ngħid - għedtha kemm-il darba miegħek u għedtha pubblikament - li għandu jkun hemm struttura permanenti, kumitat permanenti kif għandhom kumitati ta' parlamenti oħra.

Pero` għalissa minħabba ċ-ċirkostanzi u l-limitazzjoni tal-parlament aħna qegħdin nissuġġerixxu, kif taf tajjeb inti, li jkun hemm rapporteur maħtur minn ħdan il-membri ta' dan il-kumitat li jkun qed jirrapporta fi żmien sitt ġimgħat - u issa tmien ġimgħat - li qed jipprovdi għalihom it-trattat dwar jekk dak l-abbozz ta' liġi jiksirx jew le l-prinċipji tas-sussidjarjeta` u l-proporzjonalita`.

GEORGE VELLA: Ma nixtieqx intawwal fuq dan l-item għax kif taf int nixtieq nagħtu aktar ħin għad-diskussjoni fuq it-trattat tar-riforma.

Pero` nistaqsi allura għalfejn ġibna dan l-item hawnhekk meta għandna xi ħaġa ħafna iktar importanti.

Jien ma rajtx it-transcript li int qed tgħid li tqassam dalgħodu.

Ma rajtux, pero` jidher li aħna qegħdin fil-pożizzjoni li konna.

U xorta għadna f'pożizzjoni li jekk kemm-il darba rridu nwettqu l-obbligi tagħna li jkollna żewġ items mill-work programme tal-kummissjoni għas-sena 2008, kif se naħdmu biex naqbdu żewġ items jekk kemm-il darba niġu mitluba mill-kummissjoni biex nagħmlu l-analiżi tagħhom biex naraw jekk jaqblux jew le mas-sussidjarjeta`?

Ħalliha l-proporzjonalita`.

Il-kwestjoni se tibqa' xorta billi jkollok rapporteur.

L-argument prinċipali li għamilna kien jekk dan hux se jkollu rikors għal sors indipendenti ta' informazzjoni jew inkella parir legali li ma jkunux l-istess esperti li għandu l-gvern, għax inkella d-differenza bejn dan il-kumitat u l-gvern ma toħroġx.

Aħna ma nistgħux nagħmlu skrutinju fuq il-gvern u fuq il-ministri u d-deċiżjonijiet tagħhom meta ħa nużaw l-istess esperti.

Għax l-istess parir li jagħti lill-ministru se jagħti lill-analista jew inkella lir-rapporteur li se jkollna aħna.

Jiġifieri mill-Kumitat tax-Xogħol tal-Kamra, miegħek u nixtieq li anke ma' sħabna, irridu nkomplu nimbuttaw li r-riżorsi neċessarji jridu jingħataw, inkella se nibqgħu fejn konna.

U jekk mhux se nimbuttaw nistgħu ma neħdux parti fl-eżerċizzju tas-sussidjarjeta` u ngħidu mill-ewwel li m'għandniex ir-riżorsi meħtieġa biex nieħdu parti.

Mhux bħalma għamilna s-sena l-oħra, l-ewwel nipprovaw nagħtu ħames topics biex jintgħażlu u meta bdejna biex nagħmlu analisi fuq wieħed minnhom kellna nieqfu fin-nofs għax ma kellniex ir-riżorsi.

Dan huwa stat ta' fatt. U l-House Business Committee bħalma mbuttajnieh biex jiddiskuti, nistgħu nimbuttawh biex jieħu deċiżjoni.

THE CHAIRMAN: Fil-fatt xtaqt ngħid biss li dak li qed tgħid inti qbilna jien u inti fuqu u qiegħed rifless fil-konklużjonijiet ta' l-analista, fejn allura r-rapporteur ikollu wkoll il-possibbilta` jagħmel rikors għal pariri indipendenti, xi ħaġa li tkellimna fuqha.

U jien ġejt mitlub mill-iSpeaker biex ikun hemm endorsement formali ta' dan il-kumitat ta' dak li konna qbilna fuqu biex ma jkunux konklużjonijiet tiegħi u tiegħek u ta' l-analista biss.

Imbagħad id-diskussjoni tkompli fil-House Business Committee.

Pero` jekk id-diskussjoni fuq dan l-item se tieħu fit-tul, ma rridx nieħu ħin mit-tielet item.

Jien fhimt li se jkun hemm endorsement formali għax diġa` ddiskutejniha u allura diġa` hemm qbil fuq dak li ddiskutejna.

Però ma nżomm lil ħadd milli jikkummenta iktar.

Allura jekk hemm bżonn, niddiferixxuha għal darb'oħra.

Pero' jekk inti għandek xi diffikulta` jew xi oġġezzjoni, Onor. Vella, ħossok liberu u nagħmluha darb'oħra.

GEORGE VELLA: Jien daqsek ma rridx naħli ħin fuq dan l-item, u skantajt għaliex ġie mal-kwestjoni tat-trattat tar-riforma.

Pero` once li qiegħed hawnhekk fuq il-mejda nistgħu nħallu d-diskussjoni għal laqgħa oħra, ħalli nkunu nistgħu nitkellmu iktar fit-tul.

Però jien imkien m'għandi f'idejja deċiżjoni formali tal-House Business Committee li qegħdin jagħtuna l-OK ħalli jkollna riżorsi biex min ikun rapporteur ikun jista' jqabbad parir legali jew esperti tekniċi fuq materja li għandha x'taqsam ma' dak is-suġġett li jkun se jiġi diskuss biex jiġi eżaminat rigward jekk jissodisfax in-normi tas-sussidjarjeta`.

Minn fejn se ġġib il-flus u minn fejn se ġġib ir-riżorsi ?

M'għandniex OK mill-House Business Committee.

MICHAEL FRENDO (Ministru għall-Affarijiet Barranin): Sur President, naħseb daqsxejn chicken and egg għax jekk fhimt sewwa dak li għedt int m'hemmx endorsement tal-House Business Committee għax meta ppreżentajtu din l-opinjoni ta' l-analista, il-House Business Committee talbet biex tkun talba formali tal-kumitat.

Jiġifieri milli jidher għalhekk m'hemmx dik id-deċiżjoni.

Pero` naħseb li l-aħjar ħaġa hija li tħalliha għal darba oħra.

Tipposponi dan l-item.

THE CHAIRMAN: Naqbel u allura ngħaddu għat-tielet item.

DISKUSSJONI DWAR IR-RIŻOLUZZJONI GĦAR-RATIFIKA TAT-TRATTAT TA' LISBONA

THE CHAIRMAN: Nagħti mill-ewwel il-kelma lill-Ministru ta' l-Affarijiet Barranin l-Onor.

MICHAEL FRENDO: Grazzi, Sur President.

Din id-diskussjoni qed nagħmluha wara l-mozzjoni li l-Prim Ministru ppreżenta lil din il-Kamra.

Allura skond il-proċedura, jkun hemm diskussjoni fil-Kumitat Permanenti ta' l-Affarijiet Barranin u Ewropew, imbagħad wara jkun hemm id-diskussjoni fil-plenarja, kif għamilna anke d-darba l-oħra.

Nibda billi ngħid "here we go again".

Dan huwa t-tieni tentattiv ta' l-Unjoni Ewropea li tirrisolvi l-problema ta' kif se tirregola ruħha biex tkun iktar effettiva u effiċjenti issa li għandha 27 membru u biex taffronta l-isfidi li għandha quddiemha l-Ewropa llum u ċioe` biex l-Ewropa ssir ukoll attur internazzjonali aktar effettiv u aktar b'saħħtu.

Kif nafu, anke l-kwestjoni tat-tkabbir ta' l-Unjoni Ewropea hija pjuttost marbuta ma' din ir-realtà, għax il-fatt li jkun hemm dan it-trattat ta' Lisbona jfisser ukoll li l-Unjoni Ewropea tħossha ppreparata biex tkun tista' ddaħħal membri ġodda wkoll.

Fil-verità t-trattat ta' Lisbona jirrifletti ħafna mill-punti - ħafna sewwa - li kien hemm fit-trattat kostituzzjonali li ġie ffirmat f'Ruma li huwa stess kien jirrifletti ħafna mix-xogħol li kienet għamlet il-konvenzjoni Ewropea li l-Onor.

George Vella u jien konna qegħdin fuq din il-mejda.

Dan it-trattat issa huwa frott ta' dawn l-esperjenzi kollha u frott ukoll ta' l-esperjenza fejn Franza u l-Olanda f'referendum ma kenux għaddew it-trattat kostituzzjonali.

Abbażi ta' dan l-Unjoni Ewropea ddeċidiet li minflok tagħmel trattat ġdid li bih twaqqa' t-trattati l-oħra, kif kienet l-idea tat-trattat kostituzzjonali, tmur lura għall-metodu tradizzjonali tagħha li wżat dawn l-aħħar 50 sena, li meta trid tagħmel bidliet tagħmilhom billi tagħmel bidliet fit-trattati eżistenti, jiġifieri bidliet fit-trattat ta' Maastricht partikolarment u t-trattat ta' Ruma.

Fil-fatt dan it-trattat ta' Lisbona, trattat ta' riforma jkompli miexi billi jkun hemm żewġ trattati; wieħed ikun trattat fuq l-Unjoni Ewropea, u l-ieħor ikun trattat fuq il-funzjonament ta' l-Unjoni Ewropea.

U dan isir bil-mod tradizzjonali, jiġifieri jkun hemm emendi għat-text eżistenti.

Però mhux hekk biss, kien hemm pajjiżi li ħassew li t-trattat kostituzzjonali seta' ta l-impressjoni - naħseb iktar impressjoni milli s-sustanza - li kien se jkun hemm xi super states Ewropej u allura b'reazzjoni għal dan, simboli li huma ta' l-Ewropa li kienu se jiġu endorsed mit-trattat kostituzzjonali tneħħew ukoll mit-trattat ta' Lisbona u b'hekk ma ġewx formalment endorsed il-bandiera Ewropea, l-innu Ewropew u affarijiet simili.

Kien hemm ukoll bidliet li ħarġu mid-diskussjoni li saret fl-inter-governmental conference li baqgħet għaddejja sa l-aħħar mument.

Anke Malta kienet impenjata sa l-aħħar mument għax aħna ridna li dawk l-affarijiet li konna akkwistajna fit-trattat kostituzzjonali nkunu nistgħu nissalvagwardjawhom ukoll fit-trattat il-ġdid, fit-trattat ta' riforma.

Nafu li kien hemm mumenti fejn anke s-sitt siġġu fil-parlament Ewropea kellna "niġġieldu għalih" biex nassiguraw li aħna jkollna lilu bħala parti mill-akkwisti li Malta tagħmel f'dan it-trattat.

Dan huwa trattat li jagħmel diversi bidliet, jagħti personalita` ġuridika lill-Unjoni Ewropea, jagħti lill-Unjoni Ewropea mekkaniżmi ġodda billi prattikament jagħmel li l-mod ordinarju ta' kif tgħaddi l-liġijiet huwa b'co-decision mal-parlament Ewropew, u allura jagħti iktar leġġittimita` għad-deċiżjonijiet u jagħti iktar poteri lill-parlament Ewropew.

F'dan il-kontest nenfasizza kemm kien importanti għalina li jkollna siġġu ieħor għax iktar ma l-parlament Ewropew żidulu l-poteri tiegħu, siġġu ieħor iżidilna l-possibbilta` li għallinqas nipparteċipaw mill-inqas f'żewġ kumitati oħra.

Huwa importanti li naraw dan ukoll minn dak il-lat.

Dan huwa trattat li jirrikonoxxi s-saħħa legali tal-karta tad-drittijiet fundamentali, iżid il-parteċipazzjoni taċ-ċittadini billi jagħti l-possibbilta` li ċittadini jieħdu inizjattiva huma stess biex ikun hemm leġislazzjoni meħuda mill-Unjoni Ewropea jekk mill-inqas miljun ċittadin minn numru sinifikanti ta' stati membri jistaqsu l-kummissjoni li tieħu azzjoni f'ċerta area.

Dan huwa trattat li jibdel il-metodu tal-qualified majority voting fejn mill-weighted voting immorru għal double majority voting, naturalment b'ċerti kompromessi bħal Ioannina compromise li jagħti l-possibbilta` li ċerta minoranza ta' stati membru jitolbu għal rikonsiderazzjoni anke jekk ma jirnexxilhomx li jkollhom biżżejjed biex jimblokkaw ċerti deċiżjonijiet.

Huwa trattat li jagħmilha wkoll aktar faċli li jkollok enhanced cooperation bejn ftit mill-pajjiżi biex jimxu 'l quddiem meta pajjiżi oħrajn isibu diffikulta` biex jimxu fuq ċerti affarijiet.

Huwa trattat li jagħti wkoll il-bażi legali biex l-Unjoni Ewropea ssir membru tal-Konvenzjoni Ewropea tad-drittijiet tal-bniedem, u allura l-konvenzjoni tal-kunsill ta' l-Ewropa.

Huwa trattat li joħloq presidenza tal-Kunsill Ewropew - ħaġa ġdida assolutament - eletta permanenti għal sentejn u nofs bil-possibbilta` li tiġi estiża darba oħra, jiġifieri possibbilta` ta' ħames snin.

Iżid in-numru tal-membri tal-parlament għal 750, naturalment għaliex kien hemm dak is-siġġu li l-Italja ngħatalha fl-aħħar mument.

Huwa trattat li fih għandna wkoll l-amalgamazzjoni tal-pożizzjoni tal-Kummissarju għall-Affarijiet Esterni fil-Kummissjoni Ewropea kif ukoll tar-rappreżentant għoli għall-affarijiet barranin.

Il-Kummissarju Għoli għall-Affarijiet Barranin ikun ukoll Viċi President tal-Kummissjoni u allura ma jibqax ikollok żewġ persuni li jkollhom ħafna overlapping.

Huwa trattat li jagħti wkoll l-possibbilta` li jinħoloq servizz ta' azzjoni esterna Ewropea, jiġifieri li r-rappreżentant għoli dwar l-affarijiet barranin ikollu l-possibbilta` li jkollu koerenza fl-azzjoni esterna ta' l-Unjoni u jkollu wkoll il-faċilita` ta' servizz tiegħu, servizz Ewropew, biex ngħidu hekk servizz diplomatiku Ewropew.

Huwa trattat li jkompli jippreserva u jsaħħaħ il-politika barranija tas-sigurta` komuni ta' l-Unjoni Ewropea.

Huwa trattat li fih klawsola ta' solidarjeta` tal-membri bejniethom f'każ li jkunu vittmi ta' xi aggressjoni armata.

Huwa trattat li jagħti iktar saħħa lill-parlamenti nazzjonali, li fih il-parlamenti nazzjonali ngħataw mekkaniżmi ġodda - wieħed minnhom semmejtu hawnhekk - essenzjalment biex iħarsu lejn id-demokrazija, biex iħarsu lejn l-issues tas-sussidjarjeta` u tal-proporzjonalita` bi proċeduri ġodda li jagħtuhom iktar saħħa.

F'dan it-trattat kien hawn żviluppi komparat mat-trattat ta' Ruma għax jagħti bażijiet legali ġodda għal kif l-Unjoni Ewropea tista' tħares lejn aspetti bħalma huma l-enerġija u l-bdil fil-klima.

Huwa trattat li jagħti metodi ġodda, pero` fl-essenzjal tagħhom iżommu l-unanimita`, jiġifieri għal tibdil fit-trattat innifsu wieħed iżomm dejjem l-aspett ta' l-unanimita` biex dan ikun jista' jsir.

Irrid nidħol fil-bidliet bejn dan it-trattat u t-trattat ta' Ruma, pero' qabel ma nagħmel dan irrid nenfasizza wkoll li f'dan it-trattat Malta żammet il-kondizzjonijiet speċjali kollha u d-derogi kollha li kienet kisbet meta ssieħbet fl-Unjoni fl-2004.

Għalhekk il-protokolli annessi ma' dan it-trattat li għandhom x'jaqsmu ma' l-abort u n-newtralita` mhumiex mittiefsa.

Għar-rigward tal-koeżjoni ekonomika, soċjali u territorjali qabel ir-riferenza għall-gżejjer kienet interpretata bħala riferenza għal dawk il-gżejjer li fuqhom m'hemmx belt kapitali, pero` issa t-trattat jagħmilha mill-iktar ċara li - qed naqra mid-dikjarazzjoni 33 - "Il-Konferenza tikkonsidra li l-frażi "reġjuni insulari" prevvista fl-artiklu 158 tista' tinkludi stati gżejjer fit-totalita` tagħhom, bil-kondizzjoni li jintlaħqu kriterji meħtieġa.''

Allura l-bidla li konna nnegozjajna taħt it-trattat ta' Ruma hija nkluża hawnhekk.

Il-Kummissjoni Ewropea mill-2014 - jiġifieri mhux mill-kummissjoni li jmiss, imma mill-kummissjoni ta' wara - hija maħsuba li tinbidel u li tista' ssir fuq bażi ugwali pero` li tiċkien u ma tkunx in-numru kollu imma tirrifletti biss żewġ terzi tal-pajjiżi membri.

Irrid ngħid, Sur President, li Malta kienet strumentali biex fil-kostituzzjoni dak iż-żmien - u din hija riflessa wkoll fit-trattat - ikun hemm il-poter li jekk il-pajjiżi membri fl-2014 iħossu li għandhom ikomplu bis-sistema l-antika ma jkunx hemm bżonn li jiġi emendat it-trattat.

Jekk ikun hemm qbil bejn il-pajjiżi kollha allura jkunu jistgħu jkomplu bis-sistema l-antika, jiġifieri bis-sistema li kull pajjiż ikollu kummissarju tiegħu.

Kien suġġeriment tagħna fi grupp ta' pajjiżi li kienu żgħar u like-minded u fil-fatt sabet ruħha wkoll fit-text tat-trattat.

Naħseb huwa importanti li nagħmlu nota ta' dan ukoll.

Naturalment fir-rigward tas-siġġijiet il-minimu se jibqa' sitta.

Ir-rebħa tas-sitt siġġu wieħed għandu jenfasizzaha għax hija rebħa ta' proposta li konna għamilna fil-konvenzjoni Ewropea, bqajna niġru magħha u niġru biha sakemm fl-aħħar wasalna fejn ridna u naturalment jekk jiġi ratifikat it-trattat ta' Lisbona - li tkun xi ħaġa li tibda tapplika mill-parlament Ewropew li jmiss, mill-elezzjonijiet li jmissu tal-parlament Ewropew - għandha sinifikat partikolari għax il-parlament Ewropew issa għandu numru limitat li ma jistax jeċċedih.

Allura jekk jidħlu pajjiżi ġodda se jkun hemm bżonn adjustments tan-numri.

Pero` qatt ma jista' jiġi adjusted in-numru ta' sitta.

Allura aħna llum għandna daqs Estonia u Ċipru u qatt, la aħna, la l-Estonia, la Ċipru u la pajjiż ieħor li jista' jidħol bħall-Islanda, ma jista' qatt ikollhom inqas minn sitt membri.

Huwa akkwist garantit anke jekk jidħlu membri ġodda fl-Unjoni Ewropea u minn dak il-lat huwa aktar sinifikattiv forsi milli sempliċement iġġib is-sitta għal elezzjoni waħda, imma qiegħed hemmhekk għal kull elezzjoni li jmiss.

Id-differenzi naturalment jinkludu l-artikli fuq is-simboli ta' l-Unjoni, il-bandiera, il-motto u l-innu li ġew imneħħija fit-trattat ta' Lisbona, pero` qegħdin f'dikjarazzjoni minnhom, Dikjarazzjoni Nru. 52, li Malta hija waħda mill-pajjiżi li ffirmat.

Pero` din hija biss dikjarazzjoni.

Fost dawk il-pajjiżi hemm tmienja mill-għaxar pajjiżi tal-grupp taż-żebbuġa, l-Olive Group, li jirrikonoxxu l-bandiera, l-innu, il-motto, l-ewro, Jum l-Ewropa bħala simboli ta' appartenenza komuni taċ-ċittadini ta' l-Unjoni Ewropea u tar-rabta tagħhom magħha.

Il-ministru ta' l-affarijiet barranin ta' l-Unjoni issa sparixxa u baqa' jiġi riferut għalih bħala rappreżentant għoli Ewropew ta' l-affarijiet barranin u politika ta' sigurta`.

Il-primat tat-trattat li qabel kienet inkluża direttament fit-trattat issa saret riferenza għalih f'Dikjarazzjoni Nru. 17.

Din hija xi ħaġa li ħarġet mill-każistika ta' l-Unjoni Ewropea u, sempliċement billi t-trattat kien jgħid li l-liġijiet ta' l-Unjoni Ewropea huma supremi, essenzjalment kienet qed tpoġġi b'mod statutorju dak li kien diġa` deċiż fuq livell ta' qrati.

U issa dan it-test qiegħed ukoll fit-trattat, hemm riferenza għalih f'Dikjarazzjoni Nru. 17.

Hemmhekk ukoll hemm l-opinjoni tas-servizz legali tal-Kunsill li jagħmel riferenza għal każistika stabbilita.

Il-karta tad-drittijiet fundamentali ġiet adottata fit-12 ta' Diċembru ġo Strasbourg mill-parlament Ewropew kif ukoll il-presidenti tal-parlament tal-kunsill tal-ministri kif ukoll tal-Kunsill Ewropew u l-President tal-Kummissjoni u din hija endorsed, qed tingħata s-saħħa legali permezz ta' riferenza f'dan it-trattat innifsu.

Jiġifieri artiklu 6 jagħmel riferenza għal din il-karta u allura jagħtiha bażi legali li tista' tiġi applikata.

Din trid taraha wkoll marbuta mal-fatt li issa l-Unjoni Ewropea wkoll għandha d-dover li ssir membru tal-konvenzjoni Ewropea dwar id-drittijiet tal-bniedem tal-kunsill ta' l-Ewropa, u allura se jkun hemm ukoll l-allaċċjament mal-każistika taż-żewġ qrati.

Qed joħroġ bl-iktar mod ċar mill-każistika, pero` issa qiegħda f'subartiklu (3) ta' l-artiklu 6 li jgħid:

"Id-drittijiet fundamentali kif iggarantiti mill-konvenzjoni Ewropea għall-Protezzjoni tad-Drittjiet tal-Bniedem u l-Libertajiet Fundamentali, u kif jirriżultaw mit-tradizzjonijiet kostituzzjonali komuni għall-Istati Membri, għandhom jagħmlu parti mill-prinċipji ġenerali tad-dritt ta' l-Unjoni."

Allura kemm il-konvenzjoni kif ukoll it-tradizzjonijiet kostituzzjonali komuni ta' l-istati membri kif dejjem kienu - imma issa miktuba, qabel kienet case law biss - jifformaw parti mill-għejjun tad-dritt Ewropew.

Il-bidla għal framework laws ma ġietx aċċettata u morna lura għall-konċett li diġa` kellna, jiġifieri regolamenti, direttivi u deċiżjonijiet.

Waħda mill-affarijiet li huma sinifikanti u li kien hemm ħafna enfasi fuqha fl-IGC, u li aħna nilqgħuha bil-qalb bħala pajjiż, hija li hemm iktar rwol għall-parlamenti nazzjonali li ssaħħew fil-mekkaniżmu tad-deċiżjonijiet.

Iż-żmien li fih jistgħu jinformaw lill-president tal-Parlament Ewropew b'opinjonijiet motivati dwar konformita` ta' att leġislattiv tal-prinċipju tas-sussidjarjeta` huwa ta' tmien ġimgħat u mhux ta' sitta, allura ngħata daqsxejn iktar żmien.

Il-kwestjoni tal-maġġoranza doppja ġiet imbuttata lura għall-2014 u hemm ukoll it-tibdil li għandu x'jaqsam mal-kompromess ta' Ioannina, jiġifieri meta jkun hemm numru sostanzjali ta' membri pero` mhux kbir biżżejjed biex jimblokka deċiżjoni leġislattiva jista' jitlob li jkun hemm reconsideration ta' dik id-deċiżjoni.

Allura ma tistax tgħaddi għall-vot qabel ma tagħmel reconsideration ta' dik id-deċiżjoni.

Jista' jkun hemm kwestjonijiet ta' delay u kwestjoni ta' reconsideration, allura dawk il-pajjiżi jkunu jistgħu jagħmlu l-każ tagħhom iktar b'saħħtu fuq il-livell ta' Kunsill Ewropew.

Mr. Chairman, kif qed tara d-differenzi m'humiex kbar ħlief li ssaħħaħ iktar ir-rwol tal-parlamenti nazzjonali fl-arkitettura Ewropea, ħaġa tajba, ħaġa li niftakarni nitkellem favur tagħha fil-konvenzjoni Ewropea.

Jien żgur ma nista' ngħid xejn kontriha, anzi ngħid biss favur tagħha għax nemmen ħafna li l-parlamenti nazzjonali għandhom ħafna valur għar-rigward tal-kuntatt maċ-ċittadini u dak id-deficit li dejjem jinħass ta' aċċettazzjoni ta' dak li jiġri fl-Ewropa fost iċ-ċittadini b'mod partikolari f'pajjiżi kbar, il-parlamenti nazzjonali jistgħu jimlew bl-aħjar mod dak il-vojt.

Il-ministru ta' l-affarijiet barranin m'għadux ministru imma baqa' rappreżentant għoli u allura dak li seta' kien simbolu ta' stat tneħħiet ukoll it-terminoloġija tiegħu.

Is-simboli mhux qegħdin hemm u allura dawk li setgħu jfissru li qisha l-Ewropa qed issir stat, għallinqas bħala perception, mhux qegħdin hemm lanqas.

Allura naħseb li ġew indirizzati problemi li deher li kellhom ċerti pajjiżi.

Minħabba li din hija kjarament bidla ta' trattati eżistenti hemm consensus sħiħ fl-Unjoni Ewropea li l-pajjiżi - fejn jistgħu, u kulħadd jista' ħlief l-Irlanda, id-Danimarka ħadet parir legali u sabet li setgħet ukoll - jgħaddu dawn il-proċessi permezz tal-proċess parlamentari b'deċiżjonijiet mir-rappreżentanti tal-poplu eletti fil-parlamenti.

L-Irlanda għandha rabta kostituzzjonali li tagħmel ir-referendum.

Għalhekk nittama u nawgura li l-parlament tagħna, bħalma kien wieħed mill-parlamenti li ddeċieda li jagħmel din ir-ratifika għat-trattat kostituzzjonali b'unanimita`, wara d-diskussjonijiet li nagħmlu nkunu nistgħu naslu għal dan ir-riżultat b'consensus bejn il-partijiet politiċi fil-parlament Malti.

Grazzi, Mr. Chairman.

THE CHAIRMAN: Grazzi.

Xtaqt nikkummenta fuq dak li għedt, pero` ngħaddi mill-ewwel għall-Onor.

Vella u mbagħad nikkummenta wara.

GEORGE VELLA: Mr. Chairman, dan huwa kważi rerun tad-dibattitu li konna għamilna kemm fil-kumtiat kif ukoll fil-parlament meta ġejna biex nirratifikaw id-draft constitutional treaty.

Għadda ħafna ilma minn taħt il-pont, l-espressjoni Ingliża water under the bridge, minn dakinhar sal-lum.

Nafu minn xiex għaddiet l-Unjoni Ewropea u nafu wkoll li kienu sentejn, kważi tliet snin ta' qtigħ ta' qalb li f'mumenti minnhom kien hemm kważi kważi l-periklu li jisfaxxa dak kollu li kien inbena matul is-snin, jisfaxxa b'mod li kellek diġa` kapijiet ta' stati li kienu qegħdin jiddikjaraw ċar u tond li t-trattat huwa mejjet, m'hemmx ċans li terġa' tqajmu u m'hemmx ċans li terġa' ġġib lura dak li kien akkwistat fil-konvenzjoni.

Mhux se noqgħod nidħol fl-istorja hawnhekk, forsi jkollna ċans iktar fil-parlament meta nagħmlu dibattitu plenarju u mbagħad wieħed isemmi parti minn din l-istorja interessanti ħafna għax wieħed jara kif jitbiddlu l-pożizzjonijiet tal-pajjiżi skond l-interessi nazzjonali tagħhom.

Kien hemm pajjiżi li n-nies tagħhom iddeċidew li jivvotaw kontra kif ukoll pajjiżi oħra li kienu qegħdin jaraw ċerti diffikultajiet u rikbu l-okkażjoni li ma jidħlux għad-deċiżjoni - u hawnhekk qed nirriferi għall-Ingilterra – għax ma ridux jikkommetu ruħhom rigward dak it-trattat.

Hawnhekk wieħed irid isemmi l-għaqal u x-xogħol li għamlet il-Presidenza Ġermaniża minkejja li diġa` kellha "theddida" mingħand Sarkosy – li kien hemm ċans li se jsir u fil-fatt sar president ta' Franza - li kien qed jgħid li għandna nneħħu kollox, nagħmlu trattat żgħir, nagħmlu a simple treaty.

Imbagħad, wara li kien qed ibigħ din it-tip ta' idea lill-elettorat Franċiż bil-mod il-mod beda jbiddilha as he went along.

U iktar u iktar meta mbagħad ġie elett president u ra li kien jista' jaħdem mal-Ġermanja biex iwasslu l-affarijiet fejn waslu.

Kif semmejt hemm pajjiżi li baqgħu barra, hemm pajjiżi li ratifikaw bħalma konna rratifikajna aħna u allura kienu committed għal dak il-materjal, hemm oħrajn li riedu jirrispettaw l-opinjoni tal-popli tagħhom u oħrajn bħall-Ingilterra li sabu l-okkażjoni li jibqgħu 'l barra minn din il-biċċa xogħol.

U hawnhekk jekk wieħed janalizza eżatt x'ġara fl-aħħar sena minn mindu ħadet il-presidenza l-Ġermanja u ħadet l-inkarigu li tibgħat dawk li kienu magħrufa bħala x-sherpas biex iduru fil-pajjiżi wieħed wieħed ħalli jaraw x'inhuma d-diffikultajiet, saret analiżi bis-serjeta` u l-Presidenza Ġermaniża kienet konvinta li tasal li tfassal trattat li b'xi mod jiġi aċċettat mill-istati membri kollha.

Irrid ngħid li jkun faċli tagħmel hekk jekk tkun lest li taċċetta, li tkun lest li ċċedi għall-pressjoni ta' ċerti membri kif fil-fatt ġara.

Ejja nkunu ċari, per eżempju, bniedem ma jistax jifhem kif ikollok pajjiżi bħall-Ingilterra li jemmnu tant fil-valuri soċjali, pero` jkunu huma li jiddeċiedu u jimbuttaw kemm jifilħu biex dik iċ-charter tad-drittijiet fundamentali tal-bniedem - li bħala ċittadini Ewropej irridu mmorru madwar id-dinja kollha u nbigħuha lil ħaddieħor - nagħmlu minn kollox biex inneħħuha milli tifforma parti minn dak it-trattat li kien qed jiġi diskuss.

Kif semma l-Ministru eventwalment rebaħ il-buon senso għax ġie aċċettat li ċ-charter tad-drittijiet fundamentali jifforma parti mill-kostituzzjoni.

Bħalma jaf il-Ministru, kienet inizjattiva tal-grupp soċjalista fil-konvenzjoni li riedu assolutament li jiġu enshrined dawk id-drittijiet tal-ħaddiema, taċ-ċittadini Ewropej fil-kostituzzjoni u eventwalment saret bħala protokoll, pero` protokoll li huwa binding daqslikieku kien parti mill-kostituzzjoni.

Pero` xorta baqa' l-fatt li biex intlaħaq kompromess l-Ingilterra u f'mument minnhom anke l-Polonja ngħataw iċ-ċans li jagħmlu l-opt-out, ma jiġux marbutin b'din iċ-charter u allura l-liġijiet ta' l-Ingilterra huma supremi u jmorru over dak li tgħid iċ-charter tad-drittijiet fundamentali.

Qed insemmi dan bħala eżempju għax imbagħad kien hemm il-kwestjoni kif ġiet ippaċifikata - iktar il-kelma Ingliża "appeased" - il-Polonja.

L-istess il-kwestjoni tas-siġġu li semma l-Ministru fejn l-aħħar siġġu li kien qed jiġri 'l hemm u 'l hawn spiċċa ngħata lill-Italja ħalli minflok 750 ikollna 751 membru fil-Parlament Ewropew.

U tajjeb jew ħażin ġie formulat dan ir-reform treaty kif ġie aċċettat fl-aħħar ħinijiet wara ħafna qtigħ il-qalb u anke theddid.

Ma ninsewx il-President Pollakk Kaczynski u oħrajn li kienu qegħdin jipprovaw fl-aħħar minuti jieħdu dak kollu li jistgħu mill-konferenza.

Ejja niġu għal-lokal.

Hawnhekk qed nitkellem bħala membru ta' dan il-grupp, pero` ovvjament nitkellem ukoll f'isem il-Partit Laburista.

Qegħdin naraw li x-xenarju għalina bħala Maltin ma tbiddilx daqstant.

Il-Ministru għamel enfasi kbira fuq is-sitt siġġu.

Insemmih ħalli neħislu mill-bidu.

Irrid ngħid li iva, veru l-Ministru kien insistenti ħafna, pero` jiftakar ukoll li kemm jien kif ukoll Dr Sant fil-position paper li konna ktibna lill-konvenzjoni għamilna argument sħiħ fuqu għax dak iż-żmien il-biża' kien mhux li ma jkollniex sitta imma li jkun hemm erba' siġġijiet.

U l-argument kien li b'erbgħa ma tistax tlaħħaq assolutament max-xogħol li se jkun hemm fil-Parlament Ewropew, u allura nemmnu li għandu jkun hemm is-sitt siġġu.

Jien ma qed inneħħi l-ebda mertu min-negozjaturi tal-gvern u l-Ministru u l-Prim Ministru u kulmin kien involut – ovvjament aħna bħala oppożizzjoni ma konniex involuti – imma aħna konna hemmhekk il-ħin kollu four-square ma' dak li kien qed jgħid il-gvern.

Bħala Malta - u għalhekk għedt li d-dibattitu fil-parlament għalija mhux se jkun fih dak l-interess jew dak l-akkanitiżmu li kien fih id-dibattitu l-ewwel darba fuq it-trattat kostituzzjonali għax, kif għedt, we have been here before, għaddejnieh diġa` u dak li kien hemm fit-trattat kostituzzjonali, tajjeb jew ħażin, b'mod diplomatiku u pulit ġie mibdul b'mod li tpoġġa f'dan it-trattat u sar iktar palatable, jista' jinżel iktar lil min forsi kellu riżervi.

Irrid ngħid li jekk wieħed ifittex test konsolidat tat-trattat sal-lum ma jeżistix jiġifieri bniedem ma jistax imur isib trattat, he downloads it u jaqrah.

Illum għad għandna ruxxmata emendi, dan il-paragrafu jidħol hawn, l-ieħor jidħol hemm, dan jiġi replaced bl-ieħor, għax it-test tat-trattat konsolidat huwa mwiegħed li joħroġ wara li jsiru r-ratifiki kollha mill-pajjiżi membri ta' l-Unjoni Ewropea.

Jiġifieri jekk ċittadin se jipprova jaqra dan li ġie pubblikat fil-ġurnal uffiċjali ta' l-Unjoni Ewropea ma tantx se jagħmel sens minn dak li se jaqra.

Pero` jrid jingħad li wieħed ma jistax isib tibdil kbir jew sostanzjali minn dak li kien hemm fit-trattat kostituzzjonali.

Ovvjament tneħħew dawk l-affarijiet kollha li b'xi mod kienu jagħtu sembjanza ta' federaliżmu, il-bandiera, l-innu, id-data, il-ministru ta' l-affarijiet barranin u l-affarijiet l-oħrajn kollha li kienu jagħtu xeħta li l-Unjoni miexja għal stat federali.

Bħalma jaf il-Ministru fil-bidu tal-konvenzjoni kellna lil Giscard d'Estaing li ġie b'ideat federalisti, ipprova jmexxi l-konvenzjoni biex tagħmel kostituzzjoni tipo l-kostituzzjoni Amerikana.

Kien qed jimmaġina lilu nnifsu xi Jefferson ieħor jew xi Washington ieħor.

Pero` eventwalment il-preżenza tas-soċjeta` ċivili fil-konvenzjoni u l-preżenza tal-parlamenti nazzjonali wrew li m'aħniex mexjin għal dik il-linja u rnexxielhom joħorġu, bħalma semma tajjeb, ir-rwol importanti tal-parlamenti nazzjonali u anke r-rwol tas-soċjeta` ċivili.

Apparti l-fatt li anki fit-trattat kostituzzjonali kellek diġa` enfasi biex l-Unjoni tagħti iktar attenzjoni għal affarijiet ġodda bħalma hi l-enerġija, il-klima, l-ispazju u t-turiżmu, affarijiet li fit-trattat ta' Nizza kienu assolutament injorati kompletament.

Mr. Chairman, jekk wieħed jaqbad jgħid fuq dan it-trattat ma jispiċċax għax jekk jibda jdur klawsola klawsola jew suġġett suġġett li hemm ma jispiċċax.

Pero` wieħed irid jgħid li jekk dan it-trattat jiġi ratifikat - u nisperaw li ma jkunx hemm xi sorpriżi bħalma semma minn postijiet bħall-Irlanda għax biex jiġi ratifikat irid ikun ratifikat mill-pajjiżi kollha b'mod unanimu, ma jistax ikollok pajjiż li ma jirratifikahx - suppost għandu jieħu lill-Unjoni Ewropea għas-snin li ġejjin.

Wieħed jista' jiddubita u jistaqsi jekk dan hux se jkun tajjeb biżżejjed biex jilqa' għat-tkabbir propost.

Per eżempju, jekk wieħed iħares lejn il-futur qed jara l-possibilita` ta' tkabbir li jinkludi pajjiżi bħat-Turkija.

Iżda jekk wieħed jara t-trattat xorta jara ċerti lakuni, ċerti mankanzi, ċerti diffikultajiet li m'hemmx maħsub għalihom.

Jien m'iniex qed ngħid għal pajjiżi bħall-Kroazja, il-Balkani tal-Punent u dawn il-postijiet, imma jekk se timxi 'l quddiem – u dan ħadd ma jista' jgħid x'jiġri għax minkejja li Sarkosy jibqa' jinsisti li ma jridx it-Turkija, pero` bħalma għamlu t-Torok, in-nies fil-politika jinbidlu, pero` l-proċess politiku jibqa' għaddej - għandi d-dubji tiegħi li dan it-trattat ikun mankanti biex jagħmel tajjeb għal dak it-tip ta' tkabbir.

Mr. Chairman, bla dubju ta' xejn jekk wieħed janalizza t-trattat isib li kien hemm moviment għal iktar demokrazija għax hemm iktar rwol taċ-ċittadini.

Hawnhekk insemmi żewġ affarijiet li huma importanti, id-dritt taċ-ċittadin li jagħmel petizzjoni u anke jġiegħel lill-Unjoni tieħu ċerti azzjonijiet u nerġa' nsemmi wkoll - minkejja li forsi xi ħadd jinterpretani ħażin - id-dritt li pajjiż joħroġ mill-Unjoni Ewropea.

Meta semmejtu fil-parlament xi ħadd li, jiddispjaċini ngħid, ma kienx qed jirrifletti eżatt is-sinifikat, kien qed jipprova jinterpreta li l-partit Laburista qed jikkontempla din il-possibilita` u jifraħ b'din il-possibilita`.

Hawnhekk ngħid ċar u tond li l-partit Laburista huwa irrevokabbilment kommess li t-triq tiegħu hija t-triq ta' l-Ewropa u mil-lum 'il quddiem t-tellieqa bejnietna bħala żewġ partiti hija kemm nistgħu nsaħħu u nkabbru l-ħidma tagħna fl-Unjoni Ewropea u kemm kapaċi nġibu ġid lejn pajjiżna minn dan l-istatus ġdid ta' pajjiżna.

Pero` jekk wieħed jirrifletti l-iktar artiklu demokratiku huwa li qed jgħid lill-pajjiż: Inti sirt membru f'din l-unjoni b'deċiżjoni demokratika u sovrana tiegħek, u dik id-deċiżjoni sovrana għadha tiegħek.

Eventwalment jekk xi darba trid toħroġ minn din l-unjoni inti għadek sovran li tiddeċiedi li toħroġ minn din l-unjoni, u allura hija the underlining of democracy f'dan il-proċess.

Jiġifieri s-sovranita` ma ġietx abolita, ma spiċċatx.

L-ebda stat Amerikan ma jista' jitlaq mill-Istati Uniti ta' l-Amerika għax huwa federaliżmu li ma jistax jippermetti dan.

Pero` f'dan il-każ – u qed nagħmel enfasi ħalli ngħallmu lill-poplu u niftħu d-diskussjoni mhux fuq il-ħmerijiet, imma fuq affarijiet serji - din hija xi ħaġa li tagħti timbru tad-demokrazija lill-Unjoni Ewropea.

Meta qed ngħid fuq id-demokrazija, kif semmejt, il-moviment li beda fi ħdan il-konvenzjoni kien dritt tal-parlamenti nazzjonali u għadu mhux kbir biżżejjed.

Il-parlamenti nazzjonali, anke bit-trattat ta' Nizza u eventwalment bit-trattat kostituzzjonali, kienu diġa` bdew jingħataw l-importanza tagħhom.

Kienu qed jiġu rikonoxxuti bħala organu li se jiġi nvolut f'ħafna mill-ko-deċiżjonijiet ta' l-Unjoni Ewropea għax wara kollox il-parlament jirrappreżenta liċ-ċittadini.

U mit-trattat kostituzzjonali għal dan it-trattat ta' riforma li għandna quddiemna l-perijodu ta' konsultazzjoni li l-kummissjoni jew inkella l-membri ddeċidew li jagħtu lil-parlamenti nazzjonali għar-rigward tal-leġislazzjoni, minn sitt ġimgħat ittawwal għal tmien ġimgħat.

B'hekk f'dawk it-tmien ġimgħat isir dak li konna qegħdin nitkellmu fuqu fuq it-tieni item ta' din il-laqgħa tal-lum, fuq id-dritt li wieħed jeżamina, janalizza x'inhuwa l-impatt tal-leġislazzjonijiet fuq il-pajjiż rigward is-sussidjarjeta`.

L-istess trattat fih żewġ protokolli, wieħed li jiddeskrivi x'inhuma d-drittijiet u rwol tal-parlamenti nazzjonali – anness ma dan it-trattat - u l-protokoll l-ieħor jitkellem fuq il-konċett tas-sussidjarjeta` u l-proporzjonalita`.

Dan qed ngħidu biex wieħed jifhem ukoll għaliex konna qed nagħmlu dak id-dibattitu qasir fil-bidu fejn għedna li rridu li l-parlament tagħna wkoll jagħtina l-mezzi biex neżerċitaw id-drittijiet tagħna.

Mhux imbilli jkollna t-trattat u ngħidu li t-trattat issa jagħtina dan id-dritt u dan id-dritt!

Id-dritt teżerċitah jekk ikollok il-mezzi biex teżerċitah.

Il-kummissjoni tgħidlek li se tibgħatlek il-leġislazzjoni u fi żmien tmien ġimgħat trid tagħtiha risposta jekk taqbilx magħha ħalli jekk hemm numru ta' parlamenti flimkien li ma jaqblux u jlaħħqu ċertu ammont allura l-kummissjoni tkun dovuta li jew tirtira dik il-leġislazzjoni jew tirrevediha, imma jekk ma jkollokx l-għodda biex f'dak il-perijodu tagħmel dak li hu mitlub minnek jista' jkollok provvedimenti fit-trattat għax jekk ma tisfruttahomx ma tagħmel xejn bihom.

Barra minn hekk għandek id-drittijiet taċ-ċittadini.

Ma nixtieqx intawwal ħalli jitkellmu sħabi, pero` wieħed jifhem li b'dan it-trattat saru ħafna emendi - għax ma tistax taqta', jekk taqta' minn naħa tweġġa' min-naħa l-oħra - biex ikun hemm iktar faċilita` biex jittieħdu d-deċiżjonijiet .

Iktar ma tikber l-għaqda tal-pajjiżi, ikunu ħamsa mod, ikunu 11 mod, ikunu 15 mod, ikunu 27 mod ieħor.

Irid jinstab mezz - u f'dan il-każ instab il-mezz - biex jittieħdu d-deċiżjonijiet b'iktar faċilita` għax jekk kemm-il darba wieħed jibqa' fuq is-sistema ta' l-unanimita` allura jipprevedi li kollox se jistalla.

Fil-fatt li ġara huwa li l-unanimita` fid-deċiżjonijiet sal-lum baqgħet fuq kwestjoni ta' tassazzjoni, fuq politika baranija, fuq id-difiża u anke fuq social security.

Dawn huma affarijiet li baqgħu kompetenzi tal-pajjiżi membri ħalli ma jkunx hemm pajjiż li jkun imġiegħel - għax għandek deċiżjoni li ma tkunx unanima imma li tkun vinkolanti - biex jagħmel ċerti affarijiet.

Pero` ħafna mid-deċiżjonijiet l-oħrajn, tajjeb jew ħażin, huma bil-qualified majority u 'l quddiem anke b'double majority, b'maġġoranza ta' stati membri u b'maġġoranza ta' ċittadini.

Kif se nintlaqtu bihom aħna?

Meta analizzajna l-oqsma - għax dawn baqgħu l-istess li kien hemm fit-trattat kostituzzjonali, ma kien hemm xejn li daħal ġdid f'dan it-trattat ta' riforma - sibna li ħafna minnhom huma oqsma jew amministrattivi jew oqsma li mhux se jġegħluk tagħmel affarijiet li jmorru kontra t-twemmin tiegħek jew kontra l-prattika kostituzzjonali tiegħek.

Hemmhekk ukoll – u dan ħareġ mit-trattat kostituzzjonali – kien hemm dikjarazzjoni ċara ta' x'inhuma l-kompetenzi.

Qabel wieħed ried iqalleb it-trattat ta' Amsterdam, is-Single European Act, it-trattat ta' Nizza biex jara fejn qegħdin, pero` fit-trattat kostituzzjonali, u repetut issa, għandek dikjarazzjoni ċara x'inhuma l-kompetenzi ta' l-unjoni, x'inhuma l-kompetenzi ta' l-istati membri u x'inhuma x-shared competencies.

U hemm ukoll il-provvediment li l-pajjiżi membri bejniethom jistgħu jiddeċiedu li jieħdu lura mingħand il-kummissjoni, mingħand il-kunsill, mingħand l-Unjoni Ewropea oqsma li jkunu tawha għax hemm l-għarfien li dawk il-kompetenzi li għandha l-Unjoni Ewropea qegħdin għandha għax tawhomlha l-istati membri u mhux għax ħadithom hi b'xi dritt divin.

Jiġifieri hemmhekk ukoll hemm ċerti reverberations tad-demokrazija.

Rigward it-tħaddim ta' l-Unjoni Ewropea - u importanti ħafna li wieħed jara l-Unjoni Ewropea, the European scenario on the global stage - sal-lum għad għandek il-kompetenza ta' l-external relations li ħafna drabi sfortunatament immorru bl-idea li din hija biss politika barranija.

Ma ninsewx li politika barranija tinvolvi politika ta' development aid, tinvolvi t-trade, il-kummerċ, dak kollu li tagħmel l-Unjoni barra mill-konfini tagħha.

Hemmhekk kien hemm kompetenzi li jaqbżu ħafna fuq xulxin, kien hemm prattikament erba' kummissarji li kienu jidħlu fihom.

Illum se jkun hemm il-high representative ta' l-Unjoni Ewropea li se jkollu l-istaff tiegħu, se jkun viċi president tal-kummissjoni, jippresjedi l-laqgħat tal-ministri ta' l-affarijiet barranin u għandu l-European external service, li biex ngħid hekk huwa s-servizz diplomatiku ta' l-Unjoni Ewropea.

F'dan il-każ fil-kontest lokali wieħed irid jifhem li l-politika barranija, jiġifieri l-European common security policy - u dan b'distinzjoni mal-European secuirty and defence policy ta' l-Unjoni Ewropea biex ma nidħlux f'dik li hija defence policy - huwa qasam fejn id-deċiżjonijiet iridu jkunu b'mod unanimu kif kienu qabel u, minkejja s-saħħa li se jkollu l-high representative, dan ma jistax jinizja l-ebda azzjoni jekk il-pajjiżi membri b'mod unanimu ma jkunux tawh il-mandat biex jagħmel hekk.

Ovvjament jista' jirrikkmanda pero` ma jistax jieħu l-ebda azzjoni jekk ma tkunx b'mandat unanimu mill-pajjiżi membri.

Dan imbagħad jiftaħ il-qasam ta' l-enhanced co-operation li kien anke fit-trattat ta' Nizza fejn kien hemm il-possibbilta` tal-constructive abstention, li ma teħux parti f'ċerti inizjattivi u tħalli lill-oħrajn jimxu.

Illum wasal għall-konċett ta' l-enhanced co-operation fejn numru ta' pajjiżi li bejniethom għandhom ir-rieda u l-mezzi li jieħdu ċerta azzjoni jistgħu jeħduha bla ma jiġu mfixkla mill-oħrajn.

Punti żgħar oħra li xtaqt insemmi huma l-kwestjoni tad-drittijiet soċjali ta' l-Unjoni Ewropea.

Bħalma għedt iċ-charter sfortunatament m'hijiex parti mill-korp proprju tat-trattat, pero` saret f'forma ta' protokoll li huwa legali, huwa binding.

Kif għedt fil-bidu, interessanti wieħed jara li l-Unjoni għall-ewwel darba qed titkellem fuq problemi ta' saħħa, problemi ta' konsumatur li għalkemm kien hemm riferenzi żgħar għalihom fit-trattat ta' Nizza ma kenux daqshekk miftuħin u daqshekk wesgħin.

Dik hija xi ħaġa li qiegħda hawnhekk.

Bħala konklużjoni xtaqt ngħid li l-partit Laburista f'dan kollu ma jsib l-ebda raġuni għaliex m'għandux ikun favur li jiġi ratifikat dan it-trattat u għandi x'nifhem li fil-parlament meta niftiehmu li nagħmlu dibattitu l-partit Laburista se jkun favur li jiġi ratifikat dan it-trattat.

Ma ninsewx li s'issa se nibqgħu nimxu fuq dak li hemm fit-trattat ta' Nizza sakemm jiġi ratifikat dan it-trattat li nisperaw jiġi into force fl-1 ta' Jannar 2009 biex imbagħad għall-elezzjonijiet ta' Ġunju 2009 inkunu qegħdin nimxu fuq dan it-trattat.

Irrid ngħid li l-partit Laburista se jkun favur tiegħu, m'għandu l-ebda oġġezzjonijiet, pero` b'dawk ir-riżervi.

Iktar milli riżervi kienu kjarifikazzjonijiet ta' x'qegħdin nifhmu li jistgħu jkunu l-implikazzjonijiet ta' ċerti klawsoli u ċerti aspetti tat-trattat kostituzzjonali.

Dawk għadhom qegħdin hemmhekk, aħna xorta ninterpretaw dan it-trattat fil-kontest ta' dawk ir-riżervi, ta' dawk il-kjarifiki, imma beyond that il-partit Laburista m'hu se jkollu xejn kontra u se nivvotaw favur dan it-trattat biex pajjiżna jadottah mal-pajjiżi l-oħa membri ta' l-Unjoni Ewropea.

Grazzi, Mr. Chairman.

THE CHAIRMAN: Grazzi.

L-Onor.

LEO BRINCAT: Mr. Chairman, bħala membru tal-grupp Laburista nikkondividi l-feelings espressi mill-kelliemi tagħna għall-affarijiet Ewropej.

Xtaqt nistaqsi tliet mistoqsijiet lill-Ministru, iktar bħala gut feeling tad-diskussjonijiet li kien qed jattendi dan l-aħħar.

L-ewwelnett jekk jaqbilx li fost ħafna gvernijiet – ma tistax tgħid kollha għax kif semma l-Onor.

Vella hemm diversi ċirkostanzi f'pajjiżi differenti - hemm il-feeling li wara tmien snin sħaħ ta' dibattiti kontinwi dwar riformi istituzzjonali, konvenzjonijiet, negozjati inter-governamentali u anke kellna żewġ referenda li ma rnexxewx, jixtiequ jagħlqu dan id-dossier istituzzjonali u jikkonċentraw iktar fuq policy issues li jolqtu lil pajjiżhom u liċ-ċittadini tagħhom mill-viċin?

It-tieni nett – u din hija osservazzjoni personali - inħoss li hemm bżonn li jiġi spjegat lill-pubbliku li l-Lisbon Treaty jintroduċi t-tibdiliet għal EU treaties eżistenti, xi ħaġa kuntrarja għall-EU constitution li kienet maħsuba to replace it-trattati eżistenti li jmorru lura għall-1957.

L-aħħar mistoqsija - mingħajr ma nitfa' ebda dubji jew noħloq inċertezza fuq il-pożizzjoni tagħna għax il-pożizzjoni tagħna spjegaha tajjeb ħafna l-kollega tiegħi u m'għandix x'inżid fuqha - hija iktar mistoqsija teknika milli forsi jista' jweġibni l-Ministru jew l-advisers tiegħu.

Qed ngħid hekk għax qrajt anke xi publications fejn esperti fuq affarijiet Ewropej ma qablux bejniethom fl-interpretazzjoni legali.

Din hija xi ħaġa ipotetika li forsi lil Malta mhix se tolqotna direttament mill-viċin imma tajjeb li wieħed ikun jafha ġaladarba hemm provvediment għaliha fit-trattat ta' Lisbona.

Għalkemm huwa fatt magħruf li dan se jiġbor flimkien id-dmirijiet tal-high representative u tal-commissioner for external relations teknikament x'jiġri mill-hekk imsejjaħ high representative of the Union for foreign affairs and security policy jekk tirriżenja, ipotetikament, il-kummissjoni Ewropea u tilħaq waħda ġdida?

Hu jew hi, minħabba … (Interruzzjonijiet) Le mhux qed nawgura .… Kien hemm min ta interpretazzjoni differenti.

Jien qed nistaqsi dan sempliċement for information.

Hu jew hi, min ikun qed jokkupa din il-kariga, ikollu jew ikollha tirriżenja mill-Kunsill jew le?

Mhux qed nawgura li l-Kummissjoni Ewropea ...

GEORGE VELLA: Onor. Brincat, jekk tippermettili, nixtieq nagħmel kjarifika.

LEO BRINCAT: Bil-qalb kollha.

GEORGE VELLA: Il-Parlament Ewropew jirratifika l-Kummissjoni kollha in toto.

(Interruzzjonijiet) Le, le.

Jien biex niċċara dak li qed tgħid int. Għandek raġun mija fil-mija.

Jien qed ngħid – anke biex jifhimna min qed isegwina – li l-Parlament Ewropew irid jirratifika l-Kummissjoni kollha, jekk kemm-il darba ma jaqbilx ma wieħed ikollu jirrifjuta l-oħrajn kollha.

L-argument validu li qed tagħmel inti hu dan: Jekk dan se jkun parti mill-Kummissjoni allura se jkollu jirriżenja jekk kemm-il darba tirriżenja l-Kummissjoni?

Għax parti minnha jew mhux parti minnha.

THE CHAIRMAN: Grazzi.

L-Onor.

MICHAEL ASCIAK: Irrid ngħid ħaġa żgħira.

Il-pożizzjoni tiegħi minn dejjem kienet ċara: Jien federalista Ewropew fil-ħsibijiet politiċi tiegħi.

Irrid ngħid li minn dak il-lat it-trattat il-ġdid huwa pass lura mit-trattat kostituzzjonali, pero` wieħed irid jibbilanċja dak li jitlef ma' dak li jirbaħ.

It-trattat oriġinali, bħalma jaf kulħadd, weħel f'żewġ pajjiżi partikolari u allura awtomatikament ġiet eliminata l-possibbilta` li jiġi ratifikat b'mod unanimu.

Nafu li kien hemm perijodu ta' riflessjoni dwar x'jista' jsir u x'ma jsirx u, considerando li m'aħniex qed ngħixu f'dinja ideali u li jkun hemm ħafna ideat differenti, naħseb li t-Trattat ta' Lisbona, għalkemm huwa pass ftit lura mill-ħsibijiet idealisti tiegħi bħala federalista, naħseb li rnexxielu jsib bilanċ li għalkemm huwa inqas ideali huwa iktar prattiku biex il-pajjiżi kollha jaqblu miegħu.

Huwa interessanti d-dħul ta' ċerti ideat li ma kenux jeżistu fit-trattat oriġinali tal-kostituzzjoni biex inkun għedt kollox.

Per eżempju, il-kwestjonijiet dwar il-klima u l-enerġija li naħseb li fiċ-ċirkostanzi li miexja fihom id-dinja llum huma artikli ta' importanza kbira.

Għadni ma fhimtx eżatt fejn hu l-post taċ-charter of fundamental rights fit-trattat il-ġdid.

Fit-trattat l-antik kien fil-preambolu, safejn naf jien, issa fejn qiegħed fit-trattat il-ġdid?

THE CHAIRMAN: Grazzi.

L-Onor.

MARIO DE MARCO: Nixtieq ngħid prosit liż-żewġ naħat ta' din il-Kamra li ħadmu flimkien.

Meta l-Kamra tkun magħquda f'pożizzjoni waħda naraw il-vantaġġi li jkollna fin-negozjati tagħna ma' l-Unjoni Ewropea.

Rajna dan fir-riżultat tas-sitt siġġu u f'affarijiet oħra.

Dan huwa trattat li javvanza l-iskop Ewropew billi jagħmel Ewropa iktar demokratika, trasparenti u effiċjenti, fejn naraw iktar l-affermazzjoni tal-valuri tad-demokrazija, tal-konċett tas-solidarjeta` u s-sigurta`, Ewropa li se tkun attur prinċipali fuq il-global stage.

Huwa trattat li jġib iċ-ċittadin eqreb lejn l-istituzzjonijiet Ewropej u l-Ewropa iktar viċin iċ-ċittadini.

Huwa trattat li jafferma iktar il-poter tal-parlamenti nazzjonali.

Hawnhekk nieħu spunt ukoll minn dak li qal l-Onor.

Vella iktar kmieni f'dan id-dibattitu meta konna qegħdin nitkellmu fuq il-prinċipju tas-sussidjarjeta`.

Hawn nistaqsi jekk wasalx iż-żmien, ladarba qed nitkellmu fuq aktar rwol għall-parlamenti nazzjonali vis-a-vis l-Unjoni Ewropea, li jkun hemm dibattitu serju fil-parlament dwar il-pass li jmiss biex nagħtu iktar għodda lid-deputati Maltin fil-ħidma tagħhom bħala deputati f'dan il-parlament li għandhom rwol nazzjonali kif ukoll rwol fuq livell Ewropew.

Filwaqt li dan huwa vot ta' fiduċja fid-deputati ta' kull parlament nazzjonali ta' l-Ewropa, naħseb li llum il-ġurnata f'Malta post l-Indipendenza, f'Malta post Repubblika, f'Malta post membru ta' l-Unjoni Ewropea, wasal iż-żmien li nagħtu lid-deputati Maltin dawk l-għodda biex isiru aktar effiċjenti fil-ħidma tagħhom bħala leġislaturi u deputati tal-poplu?

Jien nemmen li jekk irridu nkunu iktar effiċjenti għandna nħarsu lil hinn minn xtutna u naraw l-għodda li għandhom deputati f'parlamenti nazzjonali barra minn Malta, naraw dawk l-għodda li għandhom għad-dispożizzjoni tagħhom id-deputati fil-Parlament Ewropew u naħseb għandna nagħmlu dibattitu serju u matur dwar kif aħna nistgħu nsiru aktar effiċjenti fil-ħidma tagħna.

Wara kollox aħna għandna responsabbilta` lejn il-poplu tagħna, għandna responsabbilta` lejn in-nies li jeleġġuna u għandna responsabbilta` lejn l-Ewropa wkoll.

Allura naħseb li għandna nkunu iktar effiċjenti f'dan is-sens.

THE CHAIRMAN: Grazzi.

Jien se nieħu spunt mill-aħħar intervent li sar u nallaċċja ftit ukoll mat-tieni item li kellna.

Il-ġimgħa l-oħra fil-ħin ta' l-aġġornament f'dan il-parlament ħadt spunt dwar id-diskussjoni li kien hemm fil-House Business Committee dwar il-konċett tas-sussidjarjeta` u l-proporzjonalita` u għedt kemm hemm bżonn li dan il-parlament ikollu l-istrutturi u l-għodda li għandhom parlamenti oħra issa li aħna membri ta' l-Unjoni Ewropea.

Jgħidu li l-paraguni huma odjużi.

Veru jsiru paraguni ma' parlamenti kbar bħall-House of Commons u veru li huwa parlament ta' pajjiż membru ta' l-Unjoni Ewropea, pero` jien għadni nsostni li għandna nħarsu wkoll lejn parlamenti żgħar bħal ta' Ċipru li għandu 56 membru, bħal tal-Lussemburgu li għandu bejn wieħed u ieħor 60 membru u li eppure għandhom 19-il kumitat permanenti parlamentari meta aħna għandna ħamsa.

Dak jagħti skop għal riflessjoni u hawnhekk naqbel perfettament ma' dak li qal l-Onor. de Marco.

Jekk il-Bambin irid dan it-trattat ikun ratifikat u jiġi fis-seħħ sena oħra dan il-parlament irid ikollu l-għodda u struttura li tixtarr l-aspett tas-sussidjarjeta` u proporzjonalita` kif xieraq.

Dak li qegħdin nipproponu bħala kumitat ta' l-affarijiet barranin u Ewropej f'sede oħra.

Jien ħadt gost nisma' din id-diskussjoni.

Kif għedt tajjeb inti Onor. de Marco, għal darb'oħra dan il-parlament qed juri li meta niġu f'dak li għandu x'jaqsam ma' l-interess nazzjonali, iż-żewġ naħat iqumu għall-okkażjoni u jitkellmu, tista' tgħid, b'vuċi waħda.

Jien naħseb li dak huwa xhieda ta' parlament matur u ta' sistema parlamentari sana ħafna.

Punti prinċipali li jien inħoss li huma importanti li diġa` ssemmew b'mod jew ieħor, imma li nixtieq nagħmel enfasi fuqhom, huma r-rwol ikbar li se jingħataw lill-parlamenti nazzjonali f'żewġ proċeduri prinċipali hekk imsejjħa l-yellow card u l-orange card.

Il-yellow card procedure hija dik li nsibu f'subinċiż (ii) u (iii) ta' l-artiklu 7 fil-protokoll numru 2 għal dan it-trattat, fejn terz tal-parlamenti nazzjonali flimkien jistgħu jgħollu l-karta safra jekk il-Kummissjoni Ewropea tkun qed tipproponi xi ħaġa li tmur lil hinn mill-kompetenzi tagħha, allura s-sussidjarjeta`.

L-orange card procedure hija fejn iktar min-nofs tal-parlamenti nazzjonali jħossu li għandhom iwaqqfu lill-Kummissjoni Ewropea milli tilleġisla fuq aspett partikolari.

Mela t-tisħiħ tal-parlamenti nazzjonali huwa importanti u ġaladarba u stante li aħna parlament żgħir, dan ċertament huwa ta' benefiċċju għalina.

It-tieni punt huwa li dan it-trattat se jkun ifisser trasparenza ikbar dwar dak li l-Ewropa tista' u ma tistax tagħmel.

It-tielet, se jkun hemm focus aħjar dwar x'inhuma l-isfidi globali ta' l-Unjoni Ewropea, prinċipalment fosthom, il-global warming.

L-istituzzjonijiet Ewropej se jkunu aktar streamlined.

Diġa` ġie aċċennat il-benefiċċju li jkollna president tal-Kunsill Ewropew u l-benefiċċji li se jkollna bit-tisħiħ tal-pożizzjoni tal-high representative li inċidentalment kellna video conference miegħu ftit tal-ġimgħat ilu.

Ċertament li punti pożittivi ħafna huma t-tisħiħ tal-majority voting u l-karta tad-drittijiet fundamentali tal-bniedem li se jsaħħu l-ħarsien taċ-ċittadini ta' l-Unjoni Ewropea.

Naħseb li punt importanti ħafna u li wieħed għandu jirrifletti dwaru huwa l-fatt li issa m'għandniex aktar il-pillars ta' kompetenzi bħal qabel, imma prattikament għandna tliet kompetenzi prinċipali, jiġifieri dawk li huma l-kompetenzi esklussivi ta' l-Unjoni Ewropea, ix-shared competence u s-supporting competence.

Allura hawnhekk, filwaqt li ċerti stati membri jista' jkollhom opt-outs minn dawn il-policy areas - per eżempju, ir-Renju Unit għandu opt-out fl-area tas-sigurta` u l-ġustizzja - jien naħseb li dan ifisser iktar trasparenza u simplifikazzjoni tal-mod kif l-Unjoni Ewropea tiffunzjona.

Ħaġa li naħseb hija ta' ġid kbir għalina hija artiklu 7A ġdid dwar in-neighbourhood policy.

Il-fatt li issa għandna kodifikat għall-ewwel darba - u tajjeb li nfakkru li Malta kellha rwol fih – li "The Union shall develop a special relationship with neighbouring countries aiming to establish an area of prosperity and good neighbourliness" juri li l-Ewropa trid rapporti tajbin mal-ġirien tagħha, allura l-arja Ewro-Mediterranja.

Għandi żewġ punti xi ngħid fuq dan l-artiklu ġdid.

L-ewwelnett ir-rikonoxximent tar-rwol ta' Malta permezz ta' l-ittra li ntbagħtet għan-nom tal-gvern Malti lill-Prim Ministru Berlusconi meta l-Italja kellha l-presidenza fejn Malta, flimkien ma' xi pajjiżi oħrajn, talbu lill-presidenza Taljana ta' l-Unjoni Ewropea biex ikun hemm dan il-konċett.

It-tieni nallaċċjah mal-proposta tal-Ministru, li issa qabdet ritmu tajjeb ħafna fi ħdan l-Unjoni Ewropea, biex għall-ewwel darba jkun hemm djalogu strutturat bejn il-Lega Għarbija u l-Unjoni Ewropea.

Naħseb dan ukoll huwa ta' interess għalina bħala pajjiż Mediterranju b'vokazzjoni Ewropea.

Fl-aħħarnett, pero` ċertament mhux l-inqas, is-sitt siġġu li se jagħtina l-possibbilta` prattika – nitolbok tikkoreġini Ministru jekk qed ngħid ħażin – li nkopru ta' l-inqas żewġ kumitati oħra jekk mhux tlieta fil-Parlament Ewropew.

Allura se jkollna preżenza ikbar u viżibilita` aħjar ta' Malta fil-Parlament Ewropew.

Punt ieħor importanti huwa r-rikonoxximent ta' stati membri li huma gżejjer għall-fini tal-politika ta' koeżjoni ekonomika, soċjali u territorjali ta' l-Unjoni Ewropea.

Meta dan it-trattat jiġi ratifikat mill-parlament Malti - wieħed mill-ewwel parlamenti li se jkun qed jirratifika dan it-trattat - se nkunu qegħdin nibagħtu messaġġ li din hija Ewropa se toħloq iktar impjiegi, aktar opportunitajiet, sigurta` aħjar fis-soċjeta` Ewropea u allura influwenza ikbar għal Malta fil-palk Ewropew u fuq il-palk tax-xena internazzjonali.

Dawk huma l-kummenti li xtaqt nagħmel jien.

L-Onor.

GEORGE VELLA: Xtaqt nagħmel punt żgħir li ma semmejnihx, la jien u lanqas il-Ministru, dwar il-fatt li l-presidenza ta' l-Unjoni Ewropea mhux se tibqa' tinbidel kull sitt xhur minn pajjiż għall-ieħor u ħadd ma jilħaq jagħmel xejn … (Interruzzjonijiet) Kont semmejtha inti fil-bidu?

Skużani, imma nixtieq li we underline it għax perijodu ta' sentejn u nofs joffri iktar stabilita`.

MICHAEL FRENDO: Xtaqt insemmi xi punti żgħar u anke nirrispondi l-mistoqsijiet li saru.

Naħseb li d-diskussjoni turi li hemm qbil fuq ir-ratifika ta' dan it-trattat anke għax dan it-trattat mhuwiex sostanzjalment wisq differenti mit-trattat l-ieħor ħlief li tneħħew is-simboli li setgħu jiġu meqjusa bħala simboli ta' l-istat, pero` hemm ukoll iktar saħħa għall-parlamenti nazzjonali, kif diġa` għedna, li aħna favur tagħha.

Fil-fehma tiegħi hawnhekk hawn approach realistika.

Meta kellna żewġ pajjiżi li sabu diffikulta` biex jirratifikaw, aħna kellna quddiemna – u din semmiha wkoll l-Onor.

George Vella f'wieħed mill-kummenti tiegħu - l-possibbilta` li jispiċċa kollox, jiġifieri li jgħidu li t-trattat kostituzzjonali ma rnexxiex u nibqgħu mexjin kif aħna.

Għalina kien ifisser, per eżempju, li nibqgħu b'ħames siġġijiet.

Kien ifisser li jekk jidħlu pajjiżi oħrajn nistgħu ninżlu għal inqas minn ħames siġġijiet.

Jiġifieri aħna ma qablilniex li ngħidu li ladarba kien hemm żewġ pajjiżi li m'għaddewhiex, allura ninsew kollox l-istorja mietet.

Aħna kellna kull interess li ngħidu – u għedniha - li anke jekk dawk it-tnejn ma rratifikawx għandna nkomplu bir-ratifiki.

Fil-fatt kien hemm min irratifika wara li dawk it-tnejn ma rratifikawx, pero` kien hemm min waqaf u qal li ladarba ma rratifikawx dawk it-tnejn m'għandniex għalfejn inkomplu.

Aħna konna ma' dawk il-pajjiżi – għax ma semmejthiex fil-bidu u naħseb tajjeb li nsemmiha – li għamlu pressure biex dak ix-xogħol kollu li sar ma jintilifx.

Fortunatament il-pressure ta' dawk il-pajjiżi li kienu rratifikaw – li kienu numru kbir - u li baqgħu jagħmlu pressure biex l-affarijiet jimxu 'il quddiem wasslet għat-trattat ta' Lisbona.

B'hekk l-akkwisti li konna għamilna ma spiċċawx taru mar-riħ.

Biddilna t-thinking li kien hemm – u sewwa għamel l-Onor.

George Vella li semmieh – fejn kien hemm min qed jgħid li t-trattat kostituzzjonali spiċċa u allura nibqgħu kif aħna u nimxu bit-trattat ta' Nizza.

Aħna lanqas konna għadna membri, imma dan ir-raġunament ma kienx favur tagħna, allura aħna kellna kull interess li naslu hawn.

Issa li wasalna hawnhekk nixtiequ ħafna li naraw ir-ratifika ta' dan it-trattat ta' Lisbona għax l-Ewropa għandha bżonnha.

Id-dinja għandha bżonnha għax id-dinja għandha bżonn Ewropa b'saħħitha.

Iktar ma naraw l-aspetti tal-politika internazzjonali aktar joħroġ ċar kemm id-dinja għandha bżonn Ewropa b'saħħitha.

Issemmew ċerti punti li jien nixtieq ukoll nenfasizza, fosthom il-kompetenzi li llum huma ċari.

U dik saret għax kien hemm min qed jibża' li l-Unjoni Ewropea kienet qed tieħu kompetenzi li ma kenux tagħha permezz tal-case law u permezz ta' l-interpretazzjoni.

Allura ġie stabbilit u, biex ngħidu hekk, imbierek il-prinċipju li l-Unjoni Ewropea tieħu biss id-drittijiet li jingħatawlha mill-pajjiżi membri.

Bħala pajjiż żgħir dak il-prinċipju jiswielna għax meta tiġi biex tagħti drittijiet lill-Unjoni Ewropea, f'dak il-livell kull pajjiż żgħir ta' 400,000 ruħ u pajjiż kbir ta' 70 miljun huma l-istess.

L-istess ħaġa għar-rigward ta' dak li semmejt inti dwar artiklu 7A, jiġifieri r-relazzjoni speċjali mal-pajjiżi ġirien ta' l-Unjoni Ewropea.

Għadni ġej mill-Marokk mil-laqgħa tal-Five Plus Five li kienet ilha ma ssir, u qabel din il-laqgħa saret laqgħa bejn il-pajjiżi membri ta' l-Unjoni Ewropea, il-Marokk u l-Kummissjoni.

Kien hemm laqgħa tas-soċjeta` ċivili fejn il-Marokk talab li minħabba li hu jħoss li huwa avvanzat iktar minn ħaddieħor, għandu jkollu status speċjali.

Ipprova jasal għal dik it-tip ta' relazzjoni.

Fid-diskors tiegħi jien għamilt riferenza eżattament għal dan l-artiklu, fejn għedt li dak l-artiklu jagħti l-fakulta` lill-Unjoni Ewropea li tasal għal xi status speċjali mal-Marokk.

Iċ-Charter of Fundamental Human Rights qabel kien f'kapitolu 2 tat-trattat Kostituzzjonali u llum huwa karta b'identita` tagħha, endorsed mill-Parlament Ewropew, mill-President tal-Kummissjoni u mill-President tal-Kunsill Ewropew u mbagħad mogħti saħħa legali permezz tat-trattat ta' Lisbona.

Jiġifieri dan mhux qiegħed fit-trattat ta' Lisbona imma hemm riferenza għalih u t-trattat ta' Lisbona jagħti saħħa legali lil dak id-dokument.

Jiġifieri bqajna essenzjalment fl-istess pożizzjoni imma kien hemm min ried jagħti aktar visibility lil dan iċ-charter billi jaqilgħu għalih waħdu u allura l-parlament Ewropew ikun jista' jurih ukoll għalih, Pero` essenzjalment id-differenza hija zero, jiġifieri hija kwestjoni ta' forma.

F'dak iċ-charter hemm opt-out clauses tar-Renju Unit u tal-Polonja fuq ċerti affarijiet.

Niġi għat-tliet mistoqsijiet li għamel l-Onor.

L-ewwelnett jekk il-gvernijiet ħassewx li jridu jagħlqu dan il-kapitlu biex jikkonċentraw iktar fuq policy issues.

Naħseb li iva, iva u iva.

Fl-Unjoni Ewropea hemm dak il-feeling li wasal iż-żmien li jingħalaq dan il-kapitlu tant diskuss u tant analizzat.

Pero` dan kollu wassal għal bidliet li ħafna drabi jridu jkunu maturi għax inutli l-leaders politiċi jkunu qegħdin jiġru iktar milli jriduhom in-nies.

Meta n-nies ma riduhomx jiġru daqshekk urewhom u esprimew ruħhom.

Fid-demokrazija trid tmur lura, tara x'qalu n-nies u tipprova taġġusta l-politika tiegħek biex tirrifletti r-rieda li kien hemm fl-Ewropa dakinhar.

Ħafna drabi r-referenda ma jsirux biss fuq kwestjonijiet dwar l-Unjoni Ewropea imma jista' jkun hemm kwestjonijiet oħra flimkien magħha.

L-idea hi li l-Unjoni Ewropea għandha bżonn tħares iktar lejn l-enerġija, lejn il-kwestjoni tas-sigurta' ta' l-enerġija u lejn il-kwestjoni ta' l-enerġija alternattiva.

Għandna t-target li 20% ta' l-enerġija fl-Unjoni Ewropea tkun minn enerġija alternattiva.

Irid ikun hemm iktar enfasi fuq l-impjiegi, fuq l-aġenda ta' Lisbona u l-kompetittivita`.

Dawn l-affarijiet huma kollha importantissimi anke għall-ekonomija ta' l-Unjoni Ewropea.

Meta wieħed jagħlaq dan il-kapitlu nkunu nistgħu niġu wkoll għad-diskussjoni dwar l-enlargement.

Naħseb anke d-diskussjoni dwar it-tkabbir ġiet imwaqqfa minħabba l-kwestjoni li kienet għaddejja.

Il-Lisbon Treaty huwa l-metodu tradizzjonali li jbiddel it-trattati.

Irridu nkomplu nispjegaw li dan huwa l-metodu tradizzjonali kif tbiddel it-trattati eżistenti.

Wara diskussjoni li kellna waqt il-budget, jien staqsejt lill-Forum Malta fl-Ewropa biex jagħmlu dak id-dibattitu wkoll fuq it-trattat ta' Lisbona.

Fil-fatt id-dibattitu dwar it-trattat ta' Lisbona se jsir u jien informat li qed jorganizzaw konferenza internazzjonali f'dawn il-ġimgħat biex tissaħħaħ aktar l-informazzjoni dwar dan.

It-tielet mistoqsija kienet dwar x'jiġri mill-kummissarju għoli, li se jkun ukoll viċi president tal-Kummissjoni Ewropea, jekk tirriżenja l-Kummissjoni Ewropea.

Għandu jirriżenja magħha?

Fil-fehma tiegħi iva, imma din hija l-fehma tiegħi.

Wieħed forsi jrid jieħu pariri oħrajn, pero` ladarba issa ma baqax dik id-distinzjoni, imma se jkun hemm double hacking, insibha diffiċli biex ngħid li dan għandu jibqa' jopera ta' high representative u fl-istess ħin ma jkunx fil-kummissjoni.

Bilfors irid ikun fil-kummissjoni wkoll.

Jista' jagħti l-każ li jsir l-argument legali li waqt li l-kummissjoni tkun irriżenjat imma ma tkunx għadha ġiet appuntata kummissjoni oħra, allura jkun hemm caretaker commission, pero` huwa jkun jista' jopera in full steam bħala high representative, mhux bħala caretaker high representative, għax fil-fatt il-high representative part tiegħu jkun qed jagħmilha b'mod leġittimu u l-parti l-oħra bħala caretaker.

Jiġifieri jista' jkun hemm dak it-tip ta' argument.

Pero` huwa importanti u tajjeb li din issir għax fil-prattika meta tara kif topera li jkollok kummissarju għall-affarijiet esterni u high representative għall-foreign relations issib li jkun hemm punti ta' overlapping.

Ejja ngħidu, biex nieħdu eżempju prattiku, li jkun hemm deċiżjoni politika bħala foreign policy issue fuq kif wieħed jista' jgħin lill-Awtorita` Palestinjana biex tattwa l-programm tal-Prim Ministru Palestinjan Fayad, pero` mbagħad id-deċiżjoni tal-flus trid toħroġ mill-kummissarju, mhux mingħand il-high representative.

Jiġifieri se jkun hemm żewġ persuni jiddeċiedu fuq aspetti ta' l-istess ħaġa.

Meta jkollok dan id-double hacking se jkollok persuna waħda li se jkollha kontroll fuq id-dekasteru kollu u naħseb din tista' tkun ta' vantaġġ.

Is-sitt siġġu, li diġa` tkellimna fuqu, kien punt importanti ħafna.

Kellna ftit kedda dwar dan anke waqt il-mandat tal-Presidenza Ġermaniża - li għamlet xogħol tajjeb ħafna kemm min-naħa tal-Kanċillier Merkel kif ukoll mill-Foreign Minister Frank-Walter Steinmeier għax ippreparat it-triq għall-presidenza Portugiża li wkoll għamlet xogħol tajjeb ħafna u li wkoll sibniha ta' appoġġ kbir għalina - sakemm wasalna fil-punt li ma ridniex ikun hemm dubju li s-sitt siġġu jibda jopera mill-elezzjoni li ġejja.

Dik iġġelidna għaliha, ġibna l-parir legali ta' l-avukat tal-Kunsill, għamilniha deċiżjoni legali u politika u kondizzjoni tal-fatt li aħna għedna iva.

Fil-fatt imn'Alla għamilna hekk għax dan issemma fid-diskussjonijiet taħt il-Presidenza Portugiża u it sailed through abbażi ta' dak li konna għamilna dakinhar.

F'dawn is-snin li għaddew jien forsi għext tnejn jew tlieta minn dawn il-mumenti fejn inti trid tkun mhux biss alert, imma attentissimu u tieħu azzjoni immedjata.

Ma tistax tgħid li se tieħu azzjoni minuta oħra għax tgħaddilek dik il-minuta u titlef il-kontroll tas-sitwazzjoni.

Aħna konna attenti ħafna u minħabba f'hekk assigurajna li s-sitt siġġu jiġi fl-2009, jiġifieri fl-elezzjonijiet li jmiss għall-Parlament Ewropew.

THE CHAIRMAN: Grazzi.

L-Onor.

MICHAEL ASCIAK: Irrid ngħid ukoll li issa b'dan it-trattat l-Unjoni Ewropea se ssir parti wkoll mill-European Convention on Human Rights.

Fl-opinjoni tiegħi dan huwa pass kbir 'il quddiem għax qabel kienu qed jinħolqu ċerti proċeduri fl-Unjoni Ewropea fejn bniedem ma setax itella' lill-UE bħala istituzzjoni quddiem il-European Convention on Human Rights ta' Strasbourg.

B'dan it-trattat inkiseb dak id-dritt ukoll.

THE CHAIRMAN: Dak kien punt tajjeb ħafna.

Grazzi.

La m'hawnx aktar kummenti, dan il-kumitat qed jiġi aġġornat għal data li titħabbar aktar tard.

Fit-8.10 p.m. il-Kumitat aġġorna għal data oħra.


L-GĦAXAR PARLAMENT

KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

It-Tnejn, 21 ta' Jannar 2008.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-6.35 p.m.

L-Onor Jason Azzopardi, President tal-Kumitat, ippresieda.

PREŻENTI: Il-Ministru għall-Affarijiet Barranin, l-Onor Michael Asciak, l-Onor Evarist Bartolo, l-Onor Leo Brincat, l-Onor Mario de Marco u l-Onor George Vella.

Preżenti wkoll kien hemm is-Sur Charles Inguanez, Direttur Ġenerali għall-Affarijiet Ekonomiċi u Ewropej, u s-Sur Mario Schiavone, Communications Co-ordinator, mill-Ministeru għall-Affarijiet Barranin, u Dr Melanie Vella, research analyst mal-Kumitat Permanenti dwar l-Affarijiet Barranin u Ewropej.

Il-President talab il-permess tal-Kumitat sabiex cameramen u fotografi jkun jistgħu jieħdu filmat u ritratti ta' l-ewwel parti tal-laqgħa.

Il-permess ingħata.

Il-Minuti tal-laqgħa Nru. 120 li saret fid-19 ta' Novembru, 2007, kienu konfermati.

PREŻENTAZZJONI TA' KARTI

Il-President tal-Kumitat ippreżenta lill-Kumitat dawn id-dokumenti:-

Dokument 601 Kopja ta' Stqarrija għall-Istampa Nru 3 datata l-21 ta' Diċembru 2007 dwar il-Kosovo maħruġa mill-Ministeru għall-Affarijiet Barranin tal- Federazzjoni Russa;

Dokument 602 Kopja ta' Stqarrija għall-Istampa Nru 4 datata l-21 ta' Diċembru 2007 dwar it-Trattat għall-Forzi Konvenzjonali fl-Ewropa maħruġa mill- Ministeru għall-Affarijiet Barranin tal-Federazzjoni Russa;

Dokument 603 Kopja ta' Stqarrija għall-Istampa datata t-12 ta' Diċembru 2007 dwar il-kwestjoni tas-Sahara tal-Punent maħruġa mill-Parlament tal- Marokk; u

51 riżoluzzjoni u rapport tal-Parlament Ewropew:

Dokument 604 Riżoluzzjoni tal-Parlament Ewropew tal-25 ta' Ottubru 2007 dwar is- sitwazzjoni tar-relazzjonijiet bejn l-UE u l-Afrika (2007/2002(INI)) P6_TA-PROV(2007)0483 - adottata fil-25 ta' Ottubru 2007;

Dokument 605 Riżoluzzjoni tal-Parlament Ewropew tal-25 ta' Ottubru 2007 dwar l-Iran P6_TA-PROV(2007)0488 - adottata fil-25 ta' Ottubru 2007;

Dokument 606 Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tal- Ftehim bejn il-Komunità Ewropea u r-Repubbika ta" l-Albanija dwar il- faċilitazzjoni tal-ħruġ ta" viżi għal żjajjar qosra (COM(2007)0413 – C6-	0293/2007 – 2007/0148(CNS)) P6_TA-PROV(2007)0455 - adottata fl-	24 ta' Ottubru 2007;

Dokument 607 Riżoluzzjoni tal-Parlament Ewropew tat-24 ta' Ottubru 2007 dwar Strateġija Tematika dwar l-Użu Sostenibbli tal-Pestiċidi (2007/2006(INI)) P6_TA-PROV(2007)0467- adottata fl-24 ta' Ottubru 2007;

Dokument 608 Rakkomandazzjoni tal-Parlament Ewropew lill-Kunsill tal-25 ta' Ottubru 2007 dwar ir-relazzjonijiet bejn l-Unjoni Ewropea u s-Serbja (2007/2126(INI)) P6_TA-PROV(2007)0482 - adottata fil-25 ta' Ottubru 2007;

Dokument 609 Riżoluzzjoni tal-Parlament Ewropew tal-25 ta' Ottubru 2007 dwar abbozz ta" deċiżjoni tal-Kummissjoni li tistabbilixxi Miżura Speċjali 2007 għall-Iraq P6_TA-PROV(2007)0481 - adottata fil-25 ta' Ottubru 2007;

Dokument 610 Riżoluzzjoni tal-Parlament Ewropew tal-25 ta' Ottubru 2007 dwar il- produzzjoni ta' l-opju għal skopijiet mediċi fl-Afganistan (2007/2125(INI)) P6_TA-PROV(2007)0485 - adottata fil-25 ta' Ottubru 2007;

Dokument 611 Riżoluzzjoni tal-Parlament Ewropew tal-25 ta' Ottubru 2007 dwar "Lejn trattat dinji għall-projbizzjoni tal-munizzjon kollu tat-tip cluster" P6_TA-PROV(2007)0484 - adottata fil-25 ta' Ottubru 2007;

Dokument 612 Riżoluzzjoni tal-Parlament Ewropew ta' l-24 ta' Ottubru 2007 dwar l- Istrateġija Komunitarja sabiex jitnaqqsu l-emissjonijiet tas-CO 2 minn karozzi tal-passiġġieri u vetturi kummerċjali ħfief (2007/2119(INI)) P6_TA-PROV(2007)0469 - adottata fl-24 ta' Ottubru 2007;

Dokument 613 Riżoluzzjoni tal-Parlament Ewropew tal-25 ta' Ottubru 2007 dwar is- Sudan P6_TA-PROV(2007)0490 - adottata fil-25 ta' Ottubru 2007;

Dokument 614 Riżoluzzjoni tal-Parlament Ewropew ta' l-24 ta' Ottubru 2007 dwar ir- relazzjonijiet bejn l-UE u t-Turkija P6_TA-PROV(2007)0472 - adottata fl-24 ta' Ottubru 2007;

Dokument 615 Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-konklużjoni tal-Ftehim bejn il-Komunità Ewropea u l-Ex- Repubblika Jugoslava tal-Maċedonja dwar il-faċilitazzjoni tal-ħruġ ta" viżi għal żjajjar qosra (COM(2007)0421 – C6-0294/2007 – 	2007/0159(CNS)) P6_TA-PROV(2007)0454 - adottata fl-24 ta' Ottubru 	2007;

Dokument 616 Riżoluzzjoni leġiżlattiva tal-Parlament Ewropew ta' l-25 ta' Ottubru 2007 dwar il-proposta emendata għal regolament tal-Kunsill li li jirrigwarda l- konklużjoni tal-Ftehim tas-Sħubija dwar is-Sajd bejn il-Komunità Ewropea u r-Repubblika tal-Madagaskar (COM(2007)0428 – C6-	0064/2007 – 2007/0006(CNS)) P6_TA-PROV(2007)0477 - adottata fil-	25 ta' Ottubru 2007;

Dokument 617 Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tal- Ftehim bejn il-Komunità Ewropea u r-Repubbika ta" Montenegro dwar il-faċilitazzjoni tal-ħruġ ta" viżi għal żjajjar qosra (COM(2007)0426 – 	C6-0297/2007 – 2007/0149(CNS)) P6_TA-PROV(2007)0452 - adottata 	fl-24 ta' Ottubru 2007;

Dokument 618 Riżoluzzjoni tal-Parlament Ewropew tal-25 ta' Ottubru 2007 dwar ir- rapport annwali li jikkonċerna l-attivitajiet ta' l-Ombudsman Ewropew fis-sena 2006 (2007/2131(INI)) P6_TA-PROV(2007)0487 - adottata fil- 25 ta' Ottubru 2007;

Dokument 619 Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tal- Ftehim bejn il-Komunità Ewropea u r-Repubblika tal-Montenegro dwar ir-riammissjoni (COM(2007)0431 – C6-0301/2007 – 2007/0146(CNS)) 	P6_TA-PROV(2007)0451 - adottata fl-24 ta' Ottubru 2007;

Dokument 620 Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni ta" Ftehim bejn il-Komunità Ewropea u l-Ex Repubblika Jugoslava tal- Maċedonja dwar ir-riammissjoni (COM(2007)0432 – C6-0300/2007 – 	2007/0147(CNS)) P6_TA-PROV(2007)0453 - adottata fl-24 ta' Ottubru 	2007;

Dokument 621 Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill fuq l-aċċettazzjoni, f'isem il- Komunità Ewropea, tal-Protokoll li jemenda l-Ftehim TRIPS, magħmul f'Ġinevra fis-6 ta' Diċembru 2005 (8934/2006 – C6-0359/2006 – 	2006/0060(AVC)) P6_TA-PROV(2007)0459 - adottata fl-24 ta' Ottubru 	2007;

Dokument 622 Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tal- Ftehim bejn il-Komunità Ewropea u r-Repubbika tas-Serbja dwar il- faċilitazzjoni tal-ħruġ ta" viżi għal żjajjar qosra (COM(2007)0422 – C6-	0295/2007 – 2007/0144(CNS)) P6_TA-PROV(2007)0450 - adottata fl-	24 ta' Ottubru 2007;

Dokument 623 Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tal- Ftehim bejn il-Komunità Ewropea u r-Repubbika tas-Serbja dwar ir- riammissjoni (COM(2007)0438 – C6-0298/2007 – 2007/0153(CNS)) 	P6_TA-PROV(2007)0449 - adottata fl-24 ta' Ottubru 2007;

Dokument 624 Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tal- Ftehim bejn il-Komunità Ewropea u l-Bożnija u Ħerzegovina dwar il- faċilitazzjoni tal-ħruġ ta" viżi għal żjajjar qosra (COM(2007)0423 – C6-	0296/2007 – 2007/0140(CNS)) P6_TA-PROV(2007)0448 - adottata fl-	24 ta' Ottubru 2007;

Dokument 625 Riżoluzzjoni leġiżlattiva tal-Parlament Ewropew tat-23 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tat-Tieni Protokoll Addizzjonali għall-Ftehim li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-	Repubblika taċ-Ċilì, min-naħa l-oħra, sabiex titqies l-adeżjoni tar-	Repubblika tal-Bulgarija u tar-Rumanija ma' l-Unjoni Ewropea 	(12550/2007 – C6-0325/2007 – 2007/0083(AVC)) P6_TA-	PROV(2007)0436 - adottata fl-24 ta' Ottubru 2007;

Dokument 626 Riżoluzzjoni leġiżlattiva tal-Parlament Ewropew ta' l-25 ta' Ottubru 2007 dwar il-proposta għal regolament tal-Kunsill li jirrigwarda l-konklużjoni tal-Ftehim tas-Sħubija dwar is-Sajd bejn il-Komunità Ewropea u r- Repubblika tal-Możambik (COM(2007)0472 – C6-0284/2007 – 	2007/0170(CNS)) P6_TA-PROV(2007)0478 - adottata fil-25 ta' Ottubru 	2007;

Dokument 627 Riżoluzzjoni leġiżlattiva tal-Parlament Ewropew tat-23 ta' Ottubru 2007 dwar il-proposta għal deċiżjoni tal-Kunsill u tal-Kummissjoni dwar il- firma f'isem il-Komunità Ewropea u l-Komunità Ewropea għall-Enerġija Atomika tal-Ftehim ta' Koperazzjoni Xjentifika uTeknoloġika bejn il-	Komunitajiet Ewropej fuq naħa u l-Konfederazzjoni Svizzera fuq l-oħra 	(COM(2007)0305 –C6-0227/2007 – 2007/0106(CNS)) P6_TA-	PROV(2007)0437 - adottata fit-23 ta' Ottubru 2007;

Dokument 628 Riżoluzzjoni leġiżlattiva tal-Parlament Ewropew tat-23 ta' Ottubru 2007 dwar il-proposta għal deċiżjoni tal-Kunsill dwar l-approvazzjoni, f'isem il-Komunità Ewropea, ta' l-ewwel u tat-tieni emenda għall-Konvenzjoni ta' Espoo ta' l-UN/ECE dwar l-Evalwazzjoni ta' l-Impatt Ambjentali fil-	Kuntest Transkonfinali (COM(2007)0470 – C6-0291/2007– 	2007/0169(CNS)) P6_TA-PROV(2007)0440 - adottata fit-23 ta' Ottubru 	2007;

Dokument 629 Riżoluzzjoni leġiżlattiva tal-Parlament Ewropew ta' l-24 ta' Ottubru 2007 dwar il-proposta għal deċiżjoni tal-Kunsill dwar il-konklużjoni tal- Ftehim bejn il-Komunità Ewropea u l-Bożnja u Ħerzegovina dwar ir- riammissjoni (COM(2007)0425 – C6-0299/2007 – 2007/0142(CNS)) 	P6_TA-PROV(2007)0447 - adottata fl-24 ta' Ottubru 2007;

Dokument 630 Dikjarazzjoni tal-Parlament Ewropew dwar id-"dis" kriminazzjoni u l- esklużjoni soċjali tat-tfal "dis" P6_TA-PROV(2007)0506 - adottata fit-13 ta' Novembru 2007;

Dokument 631 Riżoluzzjoni leġiżlattiva tal-Parlament Ewropew tat-13 ta' Novembru 2007 dwar il-proposta għal deċiżjoni tal-Kunsill dwar il-konklużjoni tal- ftehim dwar il-parteċipazzjoni tar-Repubblika tal-Bulgarija u r-Rumanija fiż-Żona Ekonomika Ewropea u f'erba' ftehimiet relatati (12641/2007 – 	C6-0350/2007 – 2007/0115(AVC)) P6_TA-PROV(2007)0492 - adottata 	fit-13 ta' Novembru 2007;

Dokument 632 Riżoluzzjoni leġiżlattiva tal-Parlament Ewropew tat-13 ta' Novembru 2007 dwar il-proposta għal deċiżjoni tal-Kunsill dwar il-konklużjoni tal- Ftehim bejn il-Komunità Ewropea u l-Ukraina dwar l-iffaċilitar tal-ħruġ ta" viżi għal żjarat qosra (COM(2007)0190 – C6-0187/2007 – 	2007/0069(CNS)) P6_TA-PROV(2007)0493 - adottata fit-13 ta' 	Novembru 2007;

Dokument 633 Riżoluzzjoni leġiżlattiva tal-Parlament Ewropew tat-13 ta' Novembru 2007 dwar il-proposta għal deċiżjoni tal-Kunsill dwar il-konklużjoni ta'ftehim bejn il-Komunità Ewropea u l-Ukraina dwar ir-riammissjoni (COM(2007)0197 – C6-0188/2007 – 2007/0071(CNS)) P6_TA- PROV(2007)0494 - adottata fit-13 ta' Novembru 2007;

Dokument 634 Riżoluzzjoni leġiżlattiva tal-Parlament Ewropew tat-13 ta' Novembru 2007 dwar il-proposta għal deċiżjoni tal-Kunsill dwar il-konklużjoni ta' Ftehim bejn il-Komunità Ewropea u r-Republika tal-Moldova dwar l- iffaċilitar tal-ħruġ ta" viżi għal żjarat qosra (COM(2007)0488 – C6-	0339/2007 – 2007/0175(CNS)) P6_TA-PROV(2007)0495 - adottata fit-	13 ta' Novembru 200;

Dokument 635 Riżoluzzjoni leġiżlattiva tal-Parlament Ewropew tat-13 ta' Novembru 2007 dwar il-proposta għal deċiżjoni tal-Kunsill dwar il-konklużjoni tal- Ftehim bejn il-Komunità Ewropea u r-Repubblika tal-Moldova dwar ir- rijammissjoni ta' persuni li jirresjedu mingħajr awtorizzazzjoni 	(COM(2007)0504 – C6-0340/2007 – 2007/0182(CNS)) P6_TA-	PROV(2007)0496 - adottata fit-13 ta' Novembru 2007;

Dokument 636 Riżoluzzjoni tal-Parlament Ewropew tat-13 ta' Novembru 2007 dwar l- interoperabilità tas-servizzi tat-televiżjoni diġitali interattiva (2007/2152(INI)) P6_TA-PROV(2007)0497 - adottata fit-13 ta' Novembru 2007;

Dokument 637 Riżoluzzjoni tal-Parlament Ewropew tat-13 ta' Novembru 2007 dwar l- irwol ta' l-isport fl-edukazzjoni (2007/2086(INI)) P6_TA- PROV(2007)0503 - adottata fit-13 ta' Novembru 2007;

Dokument 638 Riżoluzzjoni tal-Parlament Ewropew tat-13 ta' Novembru 2007 dwar l- Istrateġija Tematika għall-Ħarsien tal-Ħamrija (2006/2293(INI)) P6_TA- PROV(2007)0504 - adottata fit-13 ta' Novembru 2007;

Dokument 639 Riżoluzzjoni tal-Parlament Ewropew ta' l-14 ta' Novembru 2007 dwar l- impatt reġjonali tat-terremoti (2007/2151(INI)) P6_TA- PROV(2007)0507 - adottata fl-14 ta' Novembru 2007;

Dokument 640 Riżoluzzjoni tal-Parlament Ewropew ta' l-14 ta' Novembru 2007 dwar l- abbozz ta' Regolament tal-Kummissjoni li jemenda r-Regolament(KE) Nru 1725/2003 li jadotta ċerti standards internazzjonali tal-kontabilità bi qbil mar-Regolament (KE) Nru 1606/2002 tal-Parlament Ewropew u tal-	Kunsill fir-rigward ta' L-Istandards Internazzjonali ta' Rappurtaġġ 	Finanzjarju (IFRS) 8 rigward informazzjoni dwar oqsma operattivi 	P6_TA-PROV(2007)0526 - adottata fl-14 ta' Novembru 2007;

Dokument 641 Riżoluzzjoni tal-Parlament Ewropew ta' l-14 ta' Novembru 2007 dwar il- Laqgħa Għolja UE-Russja P6_TA-PROV(2007)0528 - adottata fl-14 ta' Novembru 2007;

Dokument 642 Riżoluzzjoni tal-Parlament Ewropew ta' l-14 ta' Novembru 2007 dwar id- deliberazzjonijiet tal-Kumitat dwar il-Petizzjonijiet matul is-sena 2006 (2007/2132(INI)) P6_TA-PROV(2007)0529 - adottata fl-14 ta' Novembru 2007;

Dokument 643 Riżoluzzjoni tal-Parlament Ewropew tal-15 ta' Novembru 2007 dwar l- Interess Ewropew: suċċess fl-epoka tal-globalizzazzjoni P6_TA- PROV(2007)0533 - adottata fil-15 ta' Novembru 2007;

Dokument 644 Riżoluzzjoni tal-Parlament Ewropew tal-15 ta' Novembru 2007 dwar l- applikazzjoni tad-Direttiva 2004/38/KE dwar id-drittijiet tal-liberta' tal- moviment u tar-residenza taċ-ċittadini ta' l-Unjoni u l-membri tal-familji tagħhom fit-territorju ta' l-Istati Membri P6_TA-PROV(2007)0534 - 	adottata fil-15 ta' Novembru 2007;

Dokument 645 Riżoluzzjoni tal-Parlament Ewropew tal-15 ta' Novembru 2007 dwar il- limitar tal-bidla fil-klima dinjija għal 2 gradi Celsius - it-triq lejn il- Konferenza ta" Bali dwar il-Bidla fil-Klima u lil hinn (COP 13 u 	COP/MOP3) P6_TA-PROV(2007)0537- adottata fil-15 ta' Novembru 	2007;

Dokument 646 Riżoluzzjoni tal-Parlament Ewropew tal-15 ta' Novembru 2007 dwar it- tisħiħ tal-Politika Ewropea tal-Viċinat (2007/2088(INI)) P6_TA- PROV(2007)0538 - adottata fil-15 ta' Novembru 2007;

Dokument 647 Riżoluzzjoni tal-Parlament Ewropew tal-15 ta' Novembru 2007 dwar inventarju tar-realtà soċjali (2007/2104(INI)) P6_TA-PROV(2007)0541 - adottata fil-15 ta' Novembru 2007;

Dokument 648 Riżoluzzjoni tal-Parlament Ewropew tal-15 ta' Novembru 2007 dwar ir- riżoluzzjoni tal-Parlament Ewropew dwar l-applikazzjoni sħiħa tad- dispożizzjonijiet ta' l-acquis ta' Schengen fir-Repubblika Ċeka, fir- Repubblika ta' l-Estonja, fir-Repubblika tal-Latvja, fir-Repubblika tal-	Litwanja, fir-Repubblika ta' l-Ungerija, fir-Repubblika ta' Malta, fir-	Repubblika tal-Polonja, fir-Repubblika tas-Slovenja u fir-Repubblika 	Slovakka P6_TA-PROV(2007)0535 - adottata fil-15 ta' Novembru 2007;

Dokument 649 Riżoluzzjoni tal-Parlament Ewropew tad-29 ta' Novembru 2007 dwar is- sitwazzjoni fil-Georgia P6_TA-PROV(2007)0572 - adottata fid-29 ta' Novembru 2007;

Dokument 650 Riżoluzzjoni tal-Parlament Ewropew tad-29 ta' Novembru 2007 dwar il- kummerċ u l-bidla fil-klima (2007/2003(INI)) P6_TA-PROV(2007)0576 - adottata fid-29 ta' Novembru 2007;

Dokument 651 Riżoluzzjoni leġiżlattiva tal-Parlament Ewropew tad-29 ta' Novembru 2007 dwar il-proposta għal deċiżjoni tal-Kunsill rigward il-konklużjoni tal-Ftehim dwar il-kooperazzjoni xjentifika u teknoloġika bejn il- Komunità Ewropea u r-Repubblika Għarbija ta" l-Eġittu (COM(2007)0352 – C6-0247/2007 – 2007/0124(CNS)) P6_TA-	PROV(2007)0548 - adottata fid-29 ta' Novembru 2007;

Dokument 652 Riżoluzzjoni tal-Parlament Ewropew tad-29 ta' Novembru 2007 dwar Prinċipji Komuni ta' Flessigurtà (2007/2209(INI)) P6_TA- PROV(2007)0574 - adottata fid-29 ta' Novembru 2007;

Dokument 653 Riżoluzzjoni tal-Parlament Ewropew tad-29 ta' Novembru 2007 dwar it- tiġdid tal-Politika ta" l-UE dwar it-Turiżmu: Lejn partenarjat aktar b'saħħtu għat-Turiżmu Ewropew (2006/2129 (INI)) P6_TA- PROV(2007)0575 - adottata fid-29 ta' Novembru 2007;

Dokument 654 Riżoluzzjoni tal-Parlament Ewropew tad-29 ta' Novembru 2007 dwar l- Avvanz fl-Agrikoltura Afrikana – Proposta għall-iżvilupp agrikolu u għas-sigurtà ta' l-ikel fl-Afrika (2007/2231(INI)) P6_TA- PROV(2007)0577 - adottata fid-29 ta' Novembru 2007; u

Dokument 655 Rapport dwar id-deliberazzjonijiet tal-Kumitat dwar il-Petizzjonijiet fis- sena parlamentari 2006 (PE390.591v02-00) – datat l-10 ta' Ottubru 2007.

IT-TĦADDIM TAL-PRINĊIPJI TAS-SUSSIDJARJETA' U PROPORZJONALITA' FIL-PROĊESS LEĠISLATTIV TA' L-UNJONI EWROPEA

Il-Kumitat iddiskuta l-proċedura u r-riżorsi li hemm bżonn biex il-parlament iwettaq l-eżerċizzju dwar is-sussidjarjeta' u l-proporzjonalita' fil-proċess leġislattiv ta' l-Unjoni Ewropea skond kif propost fit-Trattat ta' Lisbona.

Il-Kumitat qabel li d-diskussjoni titkompla f'laqgħa oħra.

DISKUSSJONI DWAR IR-RIŻOLUZZJONI GĦAR-RATIFIKA TAT-TRATTAT TA' LISBONA

Wara diskussjoni dwar Riżoluzzjoni Numru 331 ippreżentata mill-Prim Ministru fis-16 ta' Jannar 2008 dwar ir-ratifika tat-Trattat ta' Lisbona li qed jemenda trattati eżistenti ta' l-Unjoni Ewropea, il-Kumitat qabel dwar ir-ratifika ta' dan it-trattat peress li dak li kien qed jiġi propost kien pożittiv kemm għal Malta u anke għall-Unjoni Ewropea.

Il-Kumitat irrakkomanda li għandu jsir dibattitu sħiħ fil-Kamra dwar l-istess Mozzjoni.

Fit-8.10 p.m. il-Kumitat aġġorna għal data oħra.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqħa Nru. 1

It-Tnejn, 19 ta' Mejju 2008 fis-6.30 p.m.

Mr Speaker, President tal-Kumitat Permanenti dwar ix-Xogħol tal-Kamra, javża li l-laqgħa Nru. 1 tal-Kumitat se ssir it-Tnejn, 19 ta' Mejju 2008, fis-6.30 p.m. fil-Kamra tal-Kumitati fil-Palazz il-Belt.

14 ta' Mejju 2008 AĠENT SKRIVAN TAL-KAMRA